Kisah di no 34, Birnam Road

Aku ingat lagi pada minggu pertama bulan Oktober 2018 ketika dunia heboh dengan satu kes pembunuhan kejam yang berlaku di Istanbul, Turki.Aku mengikuti berita itu dengan teliti. Berita pembunuhan yang amat menarik.Bila aku mengamati nama mangsa yang dibunuh ingatan aku berlegar ke tahun 1987 ketika aku belajar di Brixton College di London.Tapi kisah aku ini bukan tentang pembunuhan itu. Atau tentang bagaimana mayat mangsa di Istanbul itu dikatakan hilang lesap kerana dilupuskan apabila direndam dalam asid.Atau tentang isteri mangsa teguh dan setia mencari mayat suami yang hilang.Aku tidak kenal dengan mangsa. Hanya apabila aku membaca berita pembunuhan aku mula sedar bahawa aku pernah mendengar nama keluarga mangsa ini.Internet membantu aku untuk mengenal pasti mangsa yang dibunuh ialah anak saudara kepada sosok yang aku kenal.Kisahnya begini. Bila aku diterima masuk ke Brixton College, aku berpindah dari Belgium ke kota London.Bukan mudah untuk mencari bilik untuk disewa. Awalnya aku menumpang di nombor 34, Birnam Road di Finsbury Park.Rumah teres tiga tingkat empat bilik termasuk satu loteng. Rumah ini milik Mr Stefanos yang berasal dari Greece.Rumah ini disewa oleh pelajar-pelajar Malaysia.Siapa penyewa paling awal rumah ini? Wallahualam bissawab, hanya Guru Nanak yang mengetahui.Maria Chin Abdullah dan Sivarasa Rasiah adalah antara penghuni rumah ini.Malah sebelum aku berpindah ke London aku pernah sampai ke rumah ini sebagai tetamu.Ini rumah para aktivis pelajar Malaysia di London.Selepas menumpang dua minggu di Birnam Road aku berjaya mendapat bilik sewa di Effra Road di Brixton.Ini lebih molek kerana aku hanya menapak ke sekolah. Tak perlu berbelanja naik tube (keretapi bawah tanah).Satu demi satu kawan-kawan di London habis belajar dan mereka pulang ke kampung.Aku ingat lagi selepas Maria selesai belajar dia pulang. Kemudian tiga orang lagi warga Birnam Road pulang.Aku hanya menghantar mereka hingga ke lapangan terbang Heathrow.Akhirnya aku dipelawa oleh Sivarasa untuk mengambil satu bilik di nombor 34 Birnam Road. Aku setuju.Tak beberapa lama kemudian Sivarasa selesai pengajian undang-undang dan akan pulang ke Malaysia.Aku menjadi penghuni terakhir di nombor 34 Birnam Road – pusat aktivis pelajar Malaysia di London.Aku menjadi gelabah. Aku seorang tidak mampu menyewa sebuah rumah ini. Tiba-tiba aku diselamatkan oleh Jeny pelajar Malaysia dari Sabah.Jeny bukan datang sendirian. Dia memberitahu aku yang dia akan datang bersama Shula seorang ibu tunggal dan dua anak perempuan – Dee dan Sarina.Aku merasa selamat. Gadis Sabah yang sudah selesai belajar kini menjadi pembantu Shula.Tapi Jeny memberi ingatan bahawa dalam masa terdekat dia juga akan pulang ke Sabah.Dee yang berumur 11 tahun, berambut perang berayahkan lelaki Scotland.Sarina pula yang berumur 8 tahun, berambut hitam kriting berayahkan lelaki Iran yang mati akibat kemalangan.Tidak pernah aku tanya, tapi aku rasa umur Shula awal 30-an.Wanita cun bergetah ini adalah hasil kacukan “Minah Saleh” Scotland dengan Arab Algeria.Kali pertama kami bersua aku terperanjat kerana aku sangka Isabelle Adjani pelakon kacukan Perancis-Algeria dari Paris sedang menunggu aku di dapur.Shula bekerja sebagai “croupier”. Aku tak tahu apa jenis pekerjaan ini.Dalam kepala aku wanita secantik Shula wajib sebaris bersama Naomi Campbell, Cindy Crawford atau Kate Moss – menjadi model.Kemudian Shula menerangkan dia bekerja dalam Kelab Eksklusif di Kensington – daerah orang kaya dalam kota London.Croupier ialah gadis di belakang meja judi.Kerjanya mengedar daun terup, memotong daun terup atau membaling buah dadu.Kerja mula jam 8 malam dan selesai jam 3 pagi. Kerjanya tidak berat. Tidak memerlukan kelulusan daripada Oxford atau Brixton College.Yang berat ialah wajib sentiasa dilihat cun dan bergetah dan ceria apabila di belakang meja.Semuanya berjalan lancar. Aku menjadi warga North London – daerah yang dikatakan paling cool di London.Satu malam Jeny memberitahu yang dia mendapat panggilan dari Kota Kinabalu. Kekasihnya mahu dia pulang segera.Jeny pernah bersurah bahawa dia di London atas tajaan lelaki kaya dari Sabah. Setiap kali “si kaya” ini datang ke London Jeny akan menjadi pemandu dan “teman penyedap”.Kini kami tinggal berempat. Shula membuat cadangan. Aku menjadi pembantu dan menjaga Dee dan Sarina di waktu Shula bekerja.Disebabkan itu aku tidak perlu membayar sewa rumah.Aduh! Cadangan yang mustahil aku tolak. Di London sewa bilik mahal. Aku dapat “rent free” tapi wajib menjadi “babysitter”.Maka aku pun mula belajar untuk menjadi seorang ayah yang baik. Aku wajib berada di rumah sebelum jam 7.Aku tak boleh meninggalkan rumah sehingga Shula balik.Adalah salah dari segi undang-undang untuk meninggalkan anak kecil bawah umur bersendirian.Ibu bapa boleh didakwa dan anak boleh diambil oleh Jabatan Kebajikan.Semua ini aku baca untuk mengetahui tugas aku. Hakikatnya aku tidak ada hujung minggu.Di suatu petang permulaan musim bunga sebelum pergi bekerja, Shula bertanya pada aku tentang budaya Arab.Aku menerangkan Arab ini ada pelbagai. Tapi aku hairan kenapa tiba-tiba Shula bertanya. Mungkin Shula mahu mencari keluarga arwah ayahandanya di Algeria.Esoknya dia bertanya lagi. Kali ini tentang cuaca dan makanan Arab.Kerana aku pernah tinggal di Damsyik, Beirut dan Baghdad – lalu aku berkisah apa yang aku tahu.Aku beritahu Shula “humus” dan “falafel” boleh dibeli di London. Esoknya pulang dari sekolah aku ternampak kotak humus dan falafel di atas meja makan.Dan beg kertas hijau logo gedung Harrods tersandar di dinding. Wow! Shula membeli belah di Harrods!“Isham I’m in love with an Arab guy,” meletup dari mulut Shula pada satu pagi.Ketika itu Dee dan Sarina di bilik menonton televisyen.Baru aku faham mengapa tiba-tiba Shula tertarik dengan apa sahaja berkaitan Arab. “Sure you know his brother Adnan…… His name is Hashim”.Shula berkisah bagaimana satu malam Hashim datang ke kelab tempat Shula bekerja.Bagaimana Hashim memandang Shula ketika membuang buah dadu. Shula bercerita bagaimana Hashim memberikan “tips” yang lumayan.Akhirnya saban malam Hashim hanya mahu bermain di meja yang Shula menjadi croupier. Dari surah Shula aku mengenali siapa abang kepada Hashim ini.Aku tahu nama keluarganya. Aku pernah membaca berita Adnan di media. Orang kaya. Salah seorang sosok yang amat kaya di Arab Saudi. Abang Hashim ini menjalankan perniagaan paling lumayan iaitu jual beli senjata.“Minggu depan kamu jangan kemana-mana. Kami nak keluar dari kota London. Mungkin ke Lake District, mungkin ke Devon. Kalau kawan kamu dari Brixton nak lepak di sini jemputlah”.Aku mengangguk kepala kerana tempat-tempat ini pernah aku dengar tapi tak pernah aku sampai.Kini barang dapur kami bawang, lada, roti, ikan, daging – semuanya dari Harrods.Shula tidak lagi membeli di Tesco atau di Marks & Spencer. Jauh sekali membeli di kedai Pakistan.Beg kertas hijau dengan logo Harrods bersepah dalam dapur kami. Semakin dalam percintaan Shula dengan Hashim semakin kerap aku tak keluar malam.Hujung minggu Shula dan Hashim bercanda-canda entah di mana. Aku wajib menjaga Dee dan Sarina. Beg kertas Harrods semakin bertimbun.Shula tidak lagi membeli di Tesco atau di Marks & Spencer. Jauh sekali membeli di kedai Pakistan.Aku rasa aku sudah menjadi babysitter yang baik. Membaca buku cerita kepada Sarina agar dia cepat tidur.Melarang Dee dari menonton televisyen selepas jam 9. Hakikatnya aku bersedia untuk menjadi ayah yang bertanggungjawab.Jika ketika itu ada gadis datang melamar pasti aku akan bernikah. Semua berlaku kerana aku tak perlu membayar sewa bilik.“Woit… Isham… You are rich now. Shopping in Harrods”. Komen Tony kawan aku anak muda berketurunan Jamaica.Tony bertandang ke Birnam Road bersama Dan, pelajar dari Kenya. Mereka berdua ternampak selongok beg kertas Harrods dalam dapur.Sambil ketawa aku menerangkan duduk pekara. Aku bersurah tentang percintaan Shula denga Hashim. Aku juga memberi tahu Tony dan Dan siapa Hashim dan siapa abang Hashim.“Mereka akan kahwin?” soal Tony.“Arab Saudi boleh simpan banyak harem … Entah-entah Shula jadi gundik saja”. Dengan sinis Dan memberi penjelasan.Pada hemat aku ada benar kata-kata Dan ini. Malah aku tahu sedikit sebanyak tentang perangai jantan Arab.Pernah aku dengar dari seorang pelajar Arab Palestin di Pakistan. Dia menerangkan kekasih atau isteri macam motorsikal milik kita.Wajib dijaga dan jangan dikongsi. Ini pandangan Arab bandar. Arab Saudi pasti lebih kolot.Tapi dari perbualan dengan Shula aku rasa percintaan mereka agak dalam.Hashim semakin kerap turun naik dari Saudi ke London. Malah Shula memberi tahu Hashim sedang mencari flat untuk dibeli di wilayah Kensington. Wilayah berhampiran istana Lady Diana.Percintaan berjalan. Harijadi Hashim akan sampai. Shula sibuk untuk membuat kuih harijadi yang istimewa untuk Hashim.Shula ke Harrods untuk membeli bahan.Aku tahu pada harijadi ini Shula berharap Hashim akan mencadangkan – “propose” – masa depan yang lebih menjanjikan untuk Shula.Di pagi hari jadi aku terperanjat kerana di meja makan duduk seorang lelaki Arab berumur sekitar awal tiga puluhan.Kacak segak dan bergaya. Kami berjabat tangan dan terus mesra. Nampaknya Shula sudah bercerita serba sedikit tentang aku kepada Hashim.Aku mengucapkan selamat harijadi dan terus beredar untuk ke sekolah. Aku tinggalkan dua kekasih untuk bercengkerama. Dee dan Sarina sudah keluar dengan guru ke kolam renang.Semenjak pagi itu kerap juga Hashim datang bermalam di nombor 34 Birnam Road. Selalunya mereka sampai awal pagi sesudah Shula selesai bekerja.Satu hari Shula mula bertanya kepada aku tentang Islam. Aduh! Sebagai penganut “Islam Budaya” aku terangkan pada Shula adat Islam kami dari Negeri Sembilan.Aku terangkan tak timbul bab kena rotan atau kena rejam jika bercinta berahi.“Wow… very exciting.. very sexy”. Shula mula tertarik dengan Islam.Musim panas sampai. Aku lihat Shula agak berubah. Dia gelisah. Setiap kali telefon berdering dia akan berlari mengangkat telefon.“Isham… Waktu malam ada call masuk tak dari Saudi?” Aku menggeleng kepala.Aku sedar bahawa Shula sedang menungggu panggilan daripada kekasihnya.Aku tahu betapa risaunya hati kalau kekasih yang ditunggu tidak membuat panggilan. Resah gelisah dan tak tentu arah.Aku ingat lagi petang Sabtu itu ketika aku di dapur. Telefon berdering. Shula bergegas mengangkat. Kemudian dia masuk ke dapur.“I know him… the shit.. what a conman!”. Shula marah dan kemudian menangis.Aku bangun. Shula menangis pada bahu aku. “He is in London all the time”.Baru aku sedar bahawa Hashim selama ini berada di London. Tetapi tidak lagi menghubungi kekasihnya Shula.Shula mengeringkan air mata dan membasuh muka.“I know where he is. I am going there. To confront him. They are having a barbeque party”. Shula berkeras nak pergi mencari Hashim.Di sini muncul aku seorang Sakai suku Biduanda dari Jelebu. Dengan segala pengalaman aku menenangkan Shula.Jika Shula pergi ke Kensington Garden aku tahu siapa yang akan ditemui.Kawan-kawan Hashim kumpulan elit kota London. Jantan Arab kaya. “Dame” dan “Sir” yang sedang menuangkan Dom Perignon menyambut musim panas sambil berbual bual tentang kriket.“No Shula.. don’t go… please”.Aku tahu Shula ibu tunggal beranak dua ini akan dihina dan diketawakan oleh kawan-kawan Hashim.Silap haribulan polis akan dipanggil kerana Shula bukan tamu jemputan. Kemarahan Shula reda. Malam itu Shula tidak pergi bekerja.Semenjak petang itu nama Hashim tidak penah lagi muncul. Dan beg kertas dari Harrods makin berkuarangan di nombor 34, Birnam Road. Amin.Epilog:Aku terbaca tentang Hatice Cengiz wanita Turkey masih berjuang untuk menegakkan keadilan dan menyaman Mohammed Bin Salman atas kematian suaminya Jamal Khashoggi.Aku terfikir juga apakah Shula juga boleh menyaman bapa saudara Jamal kerana mugkir janji?


150 pertubuhan gesa Biden tutup Guantanamo

Lebih 150 pertubuhan mengutus surat kepada Presiden Amerika Syarikat (AS) Joe Biden menggesa beliau untuk “mengutamakan mengenai penutupan kem tahanan di Teluk Guantanamo, Cuba”.
Surat itu ditandatangani 159 pertubuhan dari AS dan negara lain yang terbabit dalam aktiviti seperti hak asasi manusia antarabangsa, hak pendatang, keadilan perkauman dan memerangi diskriminasi anti Islam, lapor Agensi Anadolu. .
“Menutup kemudahan tahanan Guantanamo...dan tidak lagi menggunakan pangkalan tentera untuk penahanan besar-besaran yang menyalahi undang-undang.
"Kami menggesa supaya anda bertindak tanpa berlengah-lengah dengan cara yang adil yang mempertimbangkan kemudaratan terhadap lelaki yang ditahan selama dua dekad tanpa perbicaraan yang adil," menurut pertubuhan itu.
Sementara itu, Agensi Anadolu juga melaporkan perhimpunan maya diadakan pada Rabu sempena 21 tahun pembukaan kem tahanan di Teluk Guantanamo yang diwujudkan selepas serangan 11 September 2001 untuk menahan suspek yang ditahan di Afghanistan, Iraq dan tempat-tempat lain.
Kem tahanan itu, juga dikenali sebagai “Gitmo,” dan kira-kira 780 ditahan sejak ia dibuka.
Kebanyakan mereka yang ditahan tanpa sebarang pertuduhan atau perbicaraan.
Pada masa ini terdapat 35 tahanan dan 20 daripadanya layak untuk dipindahkan.


Zulkifli pulih daripada Covid-19

Menteri di Jabatan Perdana Menteri (Hal Ehwal Agama) Zulkifli Mohamad Al-Bakri telah disahkan pulih sepenuhnya daripada Covid-19.Zulkifli dalam satu kenyataan di laman Facebook miliknya hari ini berkata beliau telah dibenarkan keluar dari wad pada petang ini selepas disahkan positif wabak itu pada 5 Oktober lepas.“Alhamdulillah, pujian dan syukur kepada Ilahi dengan pelbagai kurniaan dan anugerah yang tidak terhitung buat kita semua.“Selawat dan salam ke atas Nabi, keluarga, sahabat dan yang mengikut jejak langkahnya hingga Hari Kebangkitan…Segala puji bagi Allah yang mana dengan nikmatnya sempurna segala kebaikan,” katanya.Bagaimanapun, beliau berkata Kementerian Kesihatan Malaysia (KKM) telah menasihatinya untuk berehat di rumah sehingga selesai perintah kawalan pergerakan bersyarat (PKPB) yang bermula hari ini sehingga 27 Oktober depan di Kuala Lumpur, Putrajaya dan Selangor.Zulkifli berkata buat masa ini beliau disaran untuk tidak bertemu sesiapa namun memberitahu pihak yang mahu berhubung dengannya boleh berbuat demikian melalui sidang video sahaja.“Saya akan terus memantau semua gerak kerja dan laporan agensi-agensi agama di bawah tanggungjawab saya dari rumah…Apa-apa makluman umum akan disampaikan melalui media sosial saya,” tambahnya.Memandangkan PKPB baharu sahaja bermula, Zulkifli seterusnya berkata fokus utamanya pada masa ini adalah untuk menyalurkan bantuan secepat mungkin kepada kelompok sasar khususnya di Kuala Lumpur, Putrajaya dan Selangor.Zulkifli berkata buat masa ini beliau disaran untuk tidak bertemu sesiapa namun memberitahu pihak yang mahu berhubung dengannya boleh berbuat demikian melalui sidang video sahaja.Bekas Mufti Wilayah Persekutuan itu pada masa sama berterima kasih kepada Perdana Menteri Muhyiddin Yassin, ahli jemaah menteri dan para ulama dunia yang menghantar pesanan mesej kepada beliau selain menghargai setiap doa dititipkan oleh rakyat Malaysia kepadanya.“Tidak lupa (terima kasih) kepada Menteri Kesihatan, Ketua Pengarah Kesihatan dan warga KKM khususnya di Hospital Tuanku Ja’afar, Seremban,” katanya.Selain itu, beliau juga berdoa kepada rakyat Malaysia yang dijangkiti Covid-19 agar segera sembuh seterusnya dapat kembali menjalani kehidupan bersama keluarga tercinta.


Proses permit kerja ekspatriat dipendekkan 5 hari menerusi 'Xpats Gateway'

Sistem baharu bagi proses pas penggajian ekspatriat, Xpats Gateway, akan memendekkan proses permohonan permit kerja daripada lebih 80 hari kepada lima hari bekerja sahaja, kata Menteri Ekonomi Rafizi Ramli.
Dalam sidang media pasca Mesyuarat Platfom Pasukan Petugas Khas Pemudahcara Perniagaan (Pemudah) Bilangan 3/2023 di Putrajaya hari ini, beliau berkata sistem berkenaan menggunakan pendekatan tetingkap tunggal akan mula dilaksanakan secara berfasa mulai 15 Jun ini.
“Konsep sistem bersepadu ini sebahagian daripada usaha kerajaan untuk memperbaharui sistem kerajaan, supaya lebih mesra pengguna dan menjimatkan masa pemprosesan dalam urusan kerajaan,” katanya.
Rafizi berkata fasa satu melibatkan pembangunan Sistem Xpats Gateway oleh pihak TalentCorp dan bagi agensi yang telah bersedia menggunakan sistem itu, akan mula melaksanakannya pada 15 Jun.
Fasa dua pula melibatkan agensi seperti Perbadanan Ekonomi Digital Malaysia (MDEC) dan Pihak Berkuasa  Wilayah Pembangunan Iskandar (Irda), yang telah mempunyai sistem sedia ada dan hanya memerlukan integrasi untuk membolehkan ia dilaksanakan selewat-lewatnya pada 15 Ogos depan.
Sementara itu, Rafizi berkata mesyuarat Pemudah hari ini bersetuju agar industri pembersihan dan pencucian negara, diberikan nafas baharu menerusi penstrukturan semula kontrak melibatkan perubahan kaedah kontrak daripada berdasarkan bilangan pekerja kepada kontrak berdasarkan prestasi.
“Dengan pelaksanaan kontrak berdasarkan prestasi, kontraktor harus mematuhi kriteria tertentu merangkumi pelan peningkatan produktiviti, inovasi, dan teknologi, di samping kriteria lain dan kontraktor akan dinilai mengikut markah bulanan dan akan dibayar mengikut prestasi yang dicapai,” katanya.
Beliau berkata kerajaan akan memulakan projek rintis kaedah baharu berkenaan, dalam tempoh dua bulan akan datang di tempat berimpak besar sebelum melaksanakannya di seluruh negara.
“Penstrukturan semula kaedah kontrak ini, mampu mengubah industri berkenaan kepada industri berkemahiran tinggi dan berasaskan teknologi, dan menarik minat pekerja tempatan untuk terlibat dalam industri itu,” katanya.


Putrajaya selesai beli, bayar bekalan vaksin dalam negara

Kerajaan sudah selesai membeli dan membayar bekalan vaksin Covid-19 bagi menampung keperluan rakyat di negara ini dalam usaha mempercepatkan proses vaksinasi dalam negara.Perdana Menteri Muhyiddin Yassin berkata beliau telahpun mengarahkan menteri-menteri yang terlibat dengan Program Imunisasi Covid-19 Kebangsaan supaya meminta pembekal vaksin membekalkannya dalam kadar yang lebih cepat.“Saya telah jelaskan di peringkat nasional untuk kita naikkan (pemberian vaksin) sehingga 400,000 sehari (vaksin). Sekarang ini hampir 250,000 sehari. Jadi ada lagi ruang untuk ditingkatkan dan ini berdasarkan kepada penyampaian atau ‘delivery’ vaksin-vaksin yang telahpun kita tempah. Kesemuanya melebihi daripada jumlah yang kita perlukan untuk seluruh negara.“Ini (vaksin) bukan kita tak beli, kita dah siap beli, bayar dah, tapi dia (bekalan) tak sampai (lagi) kerana seluruh dunia sekarang ni memerlukan vaksin sebab itu kita telah memastikan bekalan itu mencukupi,” katanya pada sidang media selepas melawat pusat pemberian vaksin (PPV) di Dewan Muafakat Johor Bukit Gambir.Beliau berkata beberapa PPV juga telah bersedia untuk meningkatkan kapasiti pemberian vaksin, namun tidak dapat berbuat demikian disebabkan jumlah vaksin yang tidak mencukupi


DBKL perlu semak peraturan tapak binaan, kata menteri

Kementerian Wilayah Persekutuan meminta Dewan Bandaraya Kuala Lumpur (DBKL) dan agensi berkaitan menyemak semula peraturan di tapak pembinaan bagi memperketatkan aspek keselamatan melibatkan orang ramai.Menterinya, Annuar Musa berkata ia susulan kejadian kepingan konkrit daripada kerja-kerja pembinaan Lebuhraya Bertingkat Sungai Besi-Ulu Kelang (Suke), terjatuh dan menghempap kereta yang sedang dipandu seorang wanita di Lebuhraya Lingkaran Tengah 2 (MRR2) berhampiran Terminal Bersepadu Selatan (TBS), petang semalam.Annuar berkata semakan semula itu termasuk membabitkan aspek kadar denda dan hukuman lebih berat bagi mengelak kejadian sama berulang.“Saya mahu DBKL dan agensi berwajib memperketatkan lagi aspek keselamatan di tapak pembinaan dan perkara berkaitan keselamatan orang awam.“Semak semula peraturan termasuk kadar denda dan hukuman lebih berat,” katanya menerusi  hantaran di Twitter rasminya, hari ini.Semalam, media melaporkan insiden kepingan konkrit bersaiz satu meter persegi daripada kerja-kerja pembinaan Suke, terjatuh menghempap kereta jenis Proton Saga BLM yang sedang dipandu seorang wanita di MRR2, dalam kejadian kira-kira 5.45 petang.Bagaimanapun, mangsa berusia 25 tahun itu diselamatkan orang awam dan hanya cedera di tangan kirinya sebelum dihantar ke Hospital Canselor Tuanku Muhriz (HCTM) Universiti Kebangsaan Malaysia (UKM).


Ahli Parlimen BN gesa kerajaan teruskan semula projek dibatalkan PH

Kerajaan Perikatan Nasional (PN) diminta mengambil alih dan meneruskan semula pelbagai projek pembangunan infrastruktur yang dibatalkan ketika Pakatan Harapan (PH) memerintah selama 22 bulan, gesa ahli Parlimen Barisan Nasional (BN).Jalaluddin Alias (BN-Jelebu) berkata kerajaan perlu memastikan semua projek dibatalkan oleh PH dan sudah dirancang oleh kerajaan sebelum itu terutamanya di Negeri Sembilan dilaksanakan semula untuk kepentingan rakyat.“Ini kerana semua projek berkenaan adalah untuk kepentingan rakyat sebagai contoh di Jelebu ini terdapat tiga projek utama tidak dilaksanakan termasuk dewan sudah diumumkan dengan peruntukan berjumlah RM7 juta sahaja, pembinaan dan membaik pulih masjid.“Kerajaan perlu berbuat demikian kerana ini adalah hak dan kepentingan yang harus kita laksanakan untuk rakyat,” katanya ketika membahaskan Belanjawan 2021 peringkat jawatankuasa di Dewan Rakyat hari ini.Jalaluddin juga memohon Perdana Menteri Muhyiddin Yassin menjelaskan justifikasi kerajaan memperuntukkan RM882.7 juta kepada Unit Penyelarasan Pelaksanaan (ICU) Jabatan Perdana Menteri (JPM) iaitu peningkatan sebanyak RM288 juta berbanding dalam Belanjawan 2020 lalu.“Mohon apakah justifikasi bagi jumlah begitu tinggi melibatkan kenaikan RM288 juta terutama bayaran tetap.“Saya minta penjelasan kerajaan siapakah atau pihak kelompok mana mendapat manfaat daripada kenaikan peruntukan begitu besar.”Beliau juga memohon menteri berkenaan menyatakan prestasi dan status terkini projek ICU bagi tahun 2020 dan jumlah kerugian ditanggung oleh kerajaan akibat daripada pelaksanaan perintah kawalan pergerakan (PKP).


Parlimen Turkiye sahkan protokol keanggotaan Finland dalam Nato

Perhimpunan Kebangsaan Turkiye mengesahkan protokol keanggotaan Finland dalam Nato, kata Timbalan Speaker Haydar Akar.
"Untuk pengesahan protokol mengenai penyertaan Finland ke Nato telah menerima 276 undi. Tahniah kepada Finland dan rakyatnya," kata Akar.
Sementara itu, Presiden Finland Sauli Niinisto menjangkakan Sweden juga akan menyertai pakatan itu secepat mungkin, lapor Sputnik.
"Semua 30 anggota Nato kini telah mengesahkan keanggotaan Finland. Terima kasih kepada setiap daripada mereka atas kepercayaan dan sokongan mereka. Finland akan menjadi sekutu yang kuat dan berkebolehan serta komited terhadap keselamatan Perikatan.
"Finland kini bersedia untuk menyertai Nato. Kami tidak sabar untuk mengalu-alukan Sweden menyertai kami secepat mungkin," kata Niinisto di Twitter.
Setiausaha Agung Nato Jens Stoltenberg berkata penyertaan Finland ke dalam blok itu akan menjadikan Nato lebih kuat dan selamat.
"Saya mengalu-alukan undian Perhimpunan Kebangsaan Turkiye untuk melengkapkan pengesahan penyertaan Finland," kata Stoltenberg di Twitter.
Finland dan Sweden memohon untuk menjadi anggota Nato pada Mei 2022 – tiga bulan selepas Rusia memulakan operasi ketenteraan khasnya di Ukraine.
Bagaimanapun, tawaran Sweden untuk menyertai Nato belum disahkan oleh Turkiye dan Hungary.
Proses penyertaan terhenti pada Januari 2023 berikutan insiden pembakaran al-Quran di Sweden. Presiden Turkiye Recep Tayyip Erdogan berkata Stockholm tidak seharusnya mengharapkan sokongan Ankara.
Pada masa yang sama, pegawai Turkiye berulang kali menyatakan bahawa pintu Nato tidak ditutup kepada Sweden, tetapi prosesnya bergantung sepenuhnya kepada tindakan Stockholm selepas ini.


Siti Bainun sekali lagi gagal tangguh hukuman penjara 12 tahun

Pengasas Rumah Bonda Siti Bainun Ahd Razali hari ini gagal dalam cubaan kali kedua untuk menangguhkan pelaksanaan hukuman penjara 12 tahun atas kesalahan mengabai dan menganiaya seorang remaja perempuan sindrom Down, dikenali sebagai Bella.
Siti Bainun, 31, memohon untuk penggantungan pelaksanaan hukuman penjara itu sementara menunggu rayuan terhadap sabitan dan hukuman didengar dan diputuskan oleh Mahkamah Tinggi.
Hakim Mahkamah Tinggi Ahmad Bache menolak permohonan Siti Bainun selaku pemohon selepas mendapati tiada keadaan khas atau luar biasa untuk membenarkan penggantungan pelaksanaan hukuman itu.
“Setelah meneliti afidavit dan hujahan kedua-dua pihak, mahkamah memutuskan isu-isu dihujahkan oleh peguam pemohon tidak dapat menunjukkan keadaan khas atau luar biasa yang membolehkan mahkamah membenarkan permohonannya.
Pemohon juga telah disabitkan oleh Hakim Mahkamah Sesyen dan hakim itu juga menolak permohonan serupa dengan alasan-alasan yang mahkamah ini bersetuju dengan hakim itu,” kata Ahmad di Kuala Lumpur hari ini.
Pada 3 Mei lepas, Hakim Mahkamah Sesyen Izralizam Sanusi memerintahkan Siti Bainun menjalani hukuman penjara 12 tahun serta-merta selepas menolak permohonannya untuk menangguhkan pelaksanaan hukuman.
Siti Bainun dihantar ke Penjara Kajang untuk menjalani hukuman penjara itu.
Sementara itu, Ahmad dalam penghakimannya berkata Siti Bainun menyatakan bahawa dia menghadapi masalah kesihatan seperti asma, sakit hempedu dan “gerd”, namun tiada laporan pakar dikemukakan sedangkan beban pembuktian terletak kepada pemohon.
“Apa yang ada adalah laporan perubatan biasa bertarikh 6 Disember 2022, surat kemasukan pemohon ke hospital pada 28 November 2022 dan gambar hidung serta bibirnya tidak dapat membantu mahkamah.
Namun, pihak responden (pendakwaan) memfailkan afidavit jawapan Pegawai Perubatan di Klinik Penjara Wanita Kajang Dr S S Sunita yang mengendalikan pemeriksaan kesihatan pemohon dan mendapati pemohon dalam keadaan stabil, tidak mengalami apa-apa komplikasi kesihatan serta tidak mempunyai masalah kesihatan serius," kata hakim itu.
Menurut Ahmad, tiada afidavit balasan difailkan pemohon untuk mematahkan laporan dan pendapat Dr Sunita.
“Ini adalah satu kekurangan yang melemahkan permohonan pemohon yang cuba memberi alasan bahawa pihaknya menerima afidivit tersebut lewat.
Mahkamah berpendapat alasan ini adalah difikirkan kemudian kerana jika pemohon ingin menjawab kepada afidavit itu, ia boleh dilakukan selewat-lewatnya pada pagi, 18 Mei lepas kerana hujahan lisan pada sebelah petang," katanya dan menambah peluang tersebut tidak diambil oleh pemohon.
Hakim itu berkata alasan bahawa pemohon menanggung ibu yang tua dan sakit adalah isu peribadi berkaitan dengan urusan keluarga selain pemohon bergiat aktif dalam kerja amal bukanlah satu keadaan khas yang mewajarkannya untuk mendapatkan penangguhan pelaksanaan hukuman penjara.
“Tanpa pemohon, kerja-kerja amal tidak terhenti atau terbantut kerana masih banyak lagi sukarelawan yang bergiat dalam kerja amal. Pemohon sebelum ini bergerak aktif di dalam badan sukarelawan melibatkan kanak-kanak dan jika permohonan ini dibenarkan, dia mempunyai kecenderungan untuk melakukan kesalahan,” katanya.
Ahmad berkata alasan bahawa pemohon menjaga seorang kanak-kanak lelaki bukanlah keadaan istimewa yang mewajarkan penggantungan pelaksanaan hukuman diberikan kerana afidavit sokongan daripada pegawai penyiasat menunjukkan kanak-kanak itu tinggal bersama ibu dan bapanya di Puchong sejak tahun lepas dan bukannya tinggal bersama pemohon.
"Ibu berkenaan iaitu Noor Marliana Ramlee juga menafikan beliau ditanggung oleh pemohon sebaliknya menyatakan beliau mempunyai suami yang menanggungnya," katanya.
Siti Bainun dijatuhi hukuman penjara 12 tahun oleh Mahkamah Sesyen Kuala Lumpur selepas didapati bersalah atas dua pertuduhan mengabai dan menganiaya Bella, 13, di sebuah unit kondominium di Wangsa Maju di Kuala Lumpur antara Februari dan Jun 2021.
Mahkamah turut memerintahkan Siti Bainun menandatangani bon berkelakuan baik selama lima tahun dengan seorang penjamin berserta cagaran RM5,000.
Dia juga diarah melaksanakan khidmat masyarakat selama 200 jam yang perlu disempurnakan dalam tempoh enam bulan selepas tamat hukuman penjara.
Pendakwaan dikendalikan Timbalan Pendakwa Raya Nor Azizah Mohamad, Zilfinaz Abbas ,Zahida Zakaria dan Shakira Aliana Alias manakala peguam Ahmad Faiz Munawar mewakili Siti Bainun.
Turut hadir pada prosiding hari ini ialah peguam pemerhati iaitu Mohd Radzi Yatiman yang dilantik Tunku Mahkota Johor Tunku Ismail Sultan Ibrahim.


PRN Sarawak dijangka selepas Jun 2021

Ketua Menteri Sarawak, Datuk Patinggi Abang Johari Tun Openg, hari ini, memberikan bayangan Pilihan Raya Negeri (PRN) akan diadakan selepas tempoh Dewan Undangan Negeri (DUN) sedia ada tamat, pada Jun 2021.Abang Johari mengakui ada pihak tertentu dan individu yang mencadangkan PRN Sarawak tidak diadakan dalam masa terdekat berikutan penularan wabak Covid-19, namun DUN tetap akan terbubar sendiri apabila tempohnya tamat nanti.“Saya akui memang ada pihak tertentu dan individu yang mencadangkan PRN tidak diadakan ketika pandemik Covid-19, namun mandat Kerajaan Negeri Sarawak akan berakhir pada Jun 2021.“Apabila mandat kerajaan negeri mencapai tempoh matang, maka DUN Sarawak secara automatik tetap akan bubar dan PRN perlu diadakan dalam tempoh 60 hari selepas pembubarannya.“Kita perlu menyerahkan kepada rakyat (untuk mandat baru) dan kita mempunyai kerajaan yang bagus untuk menguruskan Covid-19 (ketika proses pilihan raya),” kata Abang Johari yang juga Pengerusi Gabungan Parti Sarawak (GPS) ketika menutup Konvensyen Parti Rakyat Bersatu Sarawak (SUPP) 2020 di Kuching, Sarawak, hari ini.Katanya, Sarawak perlu terus diperintah oleh orang Sarawak dan bukannya orang atau parti politik dari luar Sarawak.GPS adalah gabungan empat parti Sarawak iaitu Parti Pesaka Bumiputera Bersatu (PBB) Sarawak yang dipengerusikan Abang Johari, SUPP, Parti Demokratik Progresif (PDP) dan Parti Rakyat Sarawak (PRS).Sebagai pengerusi GPS, beliau mahukan kesemua parti komponen untuk bekerjasama sebagai satu pasukan bagi memenangi Pilihan Raya Negeri ke-12, dan menambah bahawa pilihan raya yang akan datang akan membuatkan mereka lebih kuat untuk membina masa hadapan.“Tiada negeri yang boleh berjaya jika rakyatnya berpecah dan tidak mempunyai keupayaan untuk memerintah dan membangunkan negeri, tetapi Alhamdulillah, saya mendapat kerjasama daripada kesemua parti komponen,” katanya.Tambahnya, selepas Sarawak memenangi kes cukai jualan petroleum daripada Petronas, Sarawak di bawah GPS akan melaksanakan hak mereka atas bahan itu di buminya, dalam usaha mempelbagaikan hasil untuk pendapatan tambahan.GPS sentiasa mengutamakan rakyat Sarawak dan kestabilan politik dalam usaha membawa negeri ini ke paras pembangunan lebih tinggi dan menjadikannya sebuah negeri maju pada 2030 katanya lagi.“Hasrat kami jelas, iaitu menjadi sebuah negeri membangun di Malaysia pada 2030, tetapi untuk mencapainya, kita perlu membangunkan ekonomi, memperkuatkan kedudukan kewangan dan membangunkan bakat kita (tenaga kerja),”


Singapura rekod kes harian tertinggi lepasi 3,500

Kementerian kesihatan Singapura melaporkan 3,577 kes baru Covid-19 pada Khamis, tertinggi sejak pandemik melanda negara itu.Selain itu, Singapura turut melaporkan tiga kematian akibat Covid-19.Kenaikan kes baru-baru ini selepas kelonggaran beberapa sekatan pergerakan diumumkan kerajaannya menyebabkan Singapura mengambil keputusan untuk menghentikan seketika pembukaan semula sektor-sektor ekonomi dan sosial di negara itu.Singapura turut memperketatkan langkah pembendungan wabak dengan menghadkan dua orang dalam pertemuan sosial mewajibkan dasar bekerja dari rumah (BDR).Lebih dari 80% populasi negara itu telah menerima vaksin Covid-19.


Najib akan fail saman fitnah terhadap Tommy Thomas berhubung isu Altantuya

Najib Razak akan memfailkan saman terhadap bekas peguam negara Tommy Thomas berhubung dakwaan kenyataan fitnah di dalam buku yang diterbitkan baru-baru, “My Story: Justice in the Wilderness” yang mengaitkannya dengan pembunuhan wanita Mongolia Altantuya Shaariibuu.Perkara itu disahkan oleh peguam bekas perdana menteri Muhammad Shafee Abdullah ketika dihubungi Bernama.“Ya, kami akan menyaman beliau bagi pihak anak guam kami. Semalam, Thomas telah memberi jawapan kepada surat tuntutan (LOD) kami …. beliau menyangkal memfitnah anak guam kami.“Penerbitnya, GB Gerakbudaya Enterprise Sdn Bhd belum menjawab LOD kami. Kami akan mengemukakan saman fitnah terhadap Thomas dan penerbit secepat mungkin,” kata Muhammad Shafee.Pada 2 Februari lepas, Najib melalui peguamnya Shafee & Co, menuntut permohonan maaf dan ganti rugi sebanyak RM10 juta daripada Thomas kerana mendakwa telah memfitnah beliau di dalam buku yang ditulis bekas peguam negara itu.Dalam surat itu, Najib menuntut jawapan yang memuaskan daripada Thomas sebelum pukul 12 tengah hari Jumaat dan menyatakan, bahawa sekiranya Thomas gagal melakukannya, prosiding undang-undang akan dimulakan awal minggu depan.Beliau juga menuntut agar kenyataan itu ditarik balik dengan jelas daripada buku itu dan permohonan maaf sepenuhnya bagi fitnah di dalam bab 42 di bawah tajuk “Altantuya”.Dokumen itu turut menyebut bahawa dengan inferens dan sindiran yang jelas, Thomas telah menghantar mesej bahawa beliau, sebagai AG dan Pendakwa Raya ketika itu, berpuas hati dengan kebenaran dakwaan dua individu yang telah disabitkan bahawa Najib terlibat dalam mengarahkan mereka membunuh Altantuya.Surat itu juga menyatakan bahawa kenyataan tersebut adalah jelas bermotifkanmala fide (niat jahat) dan secara prinsipnya dilakukan demi kepentingan diri Thomas dalam mencari publisiti murahan yang didorong oleh egonya, sensationalisme dan keuntungan.


Khairy Jamaluddin terima RM50,000-RM200,000 dari UKSB, kata saksi

Bekas pengarah Ultra Kirana Sdn Bhd (UKSB) memberitahu Mahkamah Tinggi hari ini bahawa bekas menteri belia dan sukan Khairy Jamaluddin atau KJ, ada menerima sumbangan daripada syarikatnya namun pemberian tersebut tidak diberikan secara terus.Wan Quoris Shah Wan Abdul Ghani, 42, berkata sumbangan yang diberikan UKSB kepada Khairy antara RM50,000 dan RM200,000 untuk bantuan politik, bencana serta aktiviti kemanusiaan.Beliau berkata sumbangan itu tidak diberikan secara terus kepada Khairy, sebaliknya disalurkan melalui Umno Rembau kerana ketika itu bekas ketua pemuda Umno itu, adalah timbalan ketua bahagian itu.Sebelum ini, saksi pendakwaan ke-15, Harry Lee Vui Khun bekas pengarah UKSB memberitahu mahkamah bahawa catatan “KJ”, dan bomoh antara perkataan yang tertera di dalam buku “faraid” UKSB yang dikemukakan dalam perbicaraan kes rasuah bekas timbalan perdana menteri Ahmad Zahid Hamidi.Buku faraid UKSB yang juga dikenali sebagai Buku 555 di dalam perbicaraan kes Zahid, adalah lejar yang mencatatkan bayaran yang dibuat oleh UKSB kepada beberapa individu antara 2014 dan 2018.Ketika ditanya timbalan pendakwa raya (TPR) Wan Shaharuddin Wan Ladin semasa pemeriksaan utama, mengenai cara beliau membantu Khairy, saksi itu menjawab, “Bantuan politik kepada KJ bukan sahaja di peringkat bahagian, ia juga peringkat nasional kerana ketika itu dia adalah ahli politik peringkat nasional.“Sebagai contoh jika berlaku bencana dan sebagainya saya akan bantu, untuk program bantuan kemanusiaan, kalau ada pilihan raya kecil (PRK) saya akan bantu juga,” katanya yang juga kenalan rapat kepada Khairy.Saksi pendakwaan ke-16 itu juga berkata beliau memberikan bantuan kewangan kepada Khairy mengikut keadaan (keperluan), dan tidak memberikannya secara bulanan.“Sumbangan untuk KJ, saya tidak bagi terus, saya urus sendiri. Maksudnya, kalau ada program yang perlukan bantuan saya akan bantu, saya boleh kawal dari segi kegunaan kewangan.“Sudah pasti untuk KJ dia tiada kaitan dengan hal ini (kontrak Visa Luar Negara, VLN) dan tiada peruntukan besar untuknya. Tetapi, VLN berkait dengan Kementerian Dalam Negeri (KDN), Zahid adalah menteri yang bertanggungjawab masa itu, dan beliau juga adalah timbalan presiden Umno, saya fikir tanggungjawabnya lebih besar,” katanya.Zahid, 69, berdepan 33 pertuduhan menerima suapan berjumlah S$13.56 juta daripada UKSB untuk dirinya selaku menteri dalam negeri, bagi melanjutkan kontrak syarikat itu sebagai pengendali perkhidmatan pusat sehenti (OSC) di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.Bagi tujuh lagi pertuduhan, beliau didakwa telah mendapatkan untuk dirinya wang tunai SG$1,150,000, RM3 juta, EURO15,000 dan AS$15,000 tanpa balasan daripada UKSB yang mempunyai kaitan dengan kerja rasmi beliau.Beliau didakwa melakukan kesemua perbuatan itu di Seri Satria, Presint 16, Putrajaya dan Country Heights Kajang antara Oktober 2014 dan Mac 2018.Perbicaraan berlangsung di hadapan hakim Mohd Yazid Mustafa.


Proksi Jho Low dilantik sebagai penandatangan sah dalam syarikat subsidiari 1MDB

Mahkamah Tinggi hari ini diberitahu bahawa proksi ahli perniagaan yang sedang dalam buruan Low Taek Jho atau Jho Low dilantik sebagai salah seorang daripada penandatangan sah dalam 1Malaysia Development Berhad Global Investment Limited (1MDB GIL) walaupun dia tidak memegang apa-apa jawatan dalam syaikat subsidiari 1MDB itu.Bekas Ketua Pegawai Eksekutif 1MDB Mohd Hazem Abdul Rahman, 47, berkata selain dirinya, seorang lagi pegawai 1MDB, Azmi Tahir, juga dilantik sebagai penandatangan sah dalam 1MDB GIL, namun kedua-dua mereka memegang jawatan sebagai pengarah dalam syarikat itu.Saksi ke-10 pendakwaan itu mengesahkan bahawa bekas pengarah eksekutif 1MDB dan rakan sekutu Jho Low, Terence Geh juga dilantik sebagai penandatangan sah dalam 1MDB GIL.Beliau berkata demikian dalam pemeriksaan balas oleh peguam Wan Aizuddin Wan Mohammed dalam kes bekas perdana menteri Najib Razak berhubung penyelewengan dana RM2.3 bilion milik 1MDB.Aizuddin: Boleh anda ingatkan kami sekali lagi, apa tujuan Goh dilantik sebagai penandatangan sah walaupun dia bukannya pengarah syarikat?Hazem: Saya tidak tahu sebabnya.Aizuddin: Anda bersetuju, sebagai anggota dalam pengurusan, seorang penandatangan sah akan diberikan dominasi terhadap harta syarikat (1MDB GIL)?Hazem: Ya.Aizuddin: Tidakkah lembaga pengarah (BOD) seharusnya diberi taklimat terlebih dahulu berhubung pelantikan (penandatangan sah)?Hazem: Saya tidak pasti sekiranya BOD perlu meluluskan terlebih dahulu dalam 1MDB GIL.Hazem juga bersetuju dengan saranan peguam itu bahawa dalam amalan pengurusan biasa, adalah lebih sesuai sekiranya BOD diberi taklimat terlebih dahulu sebelum sebarang keputusan kewangan utama dibuat.Beberapa laporan sebelum ini menyebut 1MDB GIL, sebuah syaikat yang dibangunkan di British Virgin Islands pada 8 Mac 2013 merupakan syarikat tujuan khas (SPV) yang ditubuhkan bagi mengeluarkan bond US$3 bilion untuk usaha sama antara 1MDB dan Abu Dhabi-Malaysia Investment Company (ADMIC).Najib, 67, berhadapan dengan empat pertuduhan menggunakan kedudukannya bagi mendapatkan rasuah berjumlah RM2.3 bilion daripada dana 1MDB dan 21 pertuduhan panggubahan wang haram melibatkan junmlah yang sama.Perbicaraan di hadapan Hakim Collin Lawrence Sequerah bersambung esok.


Pakar PBB di Myanmar gesa junta segera henti keganasan

Ketua pasukan pakar Pertubuhan Bangsa-Bangsa Bersatu (PBB) bagi Myanmar pada Selasa menggesa pemimpin kudeta Myanmar melaksanakan jaminannya kepada Asean untuk “menghentikan segera keganasan.”Pelapor khas PBB mengenai hak asasi manusia di Myanmar, Thomas Andrews, menghantar surat terbuka kepada Jeneral Min Aung Hlaing, menyatakan pada 24 April, Min telah menghadiri pertemuan bersama para pemimpin Asean di Jakarta, Indonesia, menurut Agensi Anadolu.Mesyuarat diadakan untuk menangani kemelut di Myanmar sejak rampasan kuasa 1 Februari lepas.“Anda dilaporkan bersetuju, melalui dokumen konsensus yang dikeluarkan di akhir mesyuarat untuk ‘menghentikan segera keganasan di Myanmar’,” kata Andrews.“Ini adalah langkah pertama yang mustahak untuk mengakhiri keganasan yang telah meragut 750 nyawa, termasuk kanak-kanak, di tangan pasukan tentera Myanmar.”Menurut beliau, rakyat Myanmar yang melakukan tunjuk perasaan secara damai di seluruh negara untuk pemulihan demokrasi, “perlu dan berhak” mengetahui bahawa jeneral bermaksud untuk menghormati komitmen ini.“Saya menulis untuk meminta komitmen umum anda bahawa anda akan menghormati hak asasi kebebasan bersuara rakyat Myanmar, termasuk menentang tindakan anda, tanpa rasa takut akan dicederakan, dibunuh, atau ditangkap sewenang-wenangnya,” kata pakar PBB itu.Andrews seterusnya meminta agar tindakan diambil pihak junta terhadap rayuan yang dibuat oleh para pemimpin Asean, termasuk Presiden Indonesia Joko Widodo dan Perdana Menteri Malaysia Muhyiddin Yassin, “agar anda segera dan tanpa syarat membebaskan semua tahanan politik” yang ditahan sejak rampasan kuasa.Beliau turut meminta pemimpin rampasan kuasa untuk segera menerima kunjungan utusan khas pengerusi Asean dan membenarkan akses utusan khas itu ke “semua pihak yang terlibat,” termasuk Presiden Myanmar Win Myint dan Kaunselor Negara Aung San Suu Kyi yang digulingkan.


Hentikan budaya pakai buang, kata Greenpeace kepada syarikat global

Pengguna mementingkan alam sekitar mungkin akan rasa bersalah membuang sesuatu, katakanlah bekas makanan segera dan garpu diberikan selepas sekali menggunakannya, dan mereka mungkin tidak bersetuju dengan tindakan orang yang berpiknik meninggalkan bekas di tepi pantai mengharapkan pasang surut air laut menghanyutkannya.Tetapi siapa yang harus disalahkan dalam budaya pakai buang global dan pencemaran disebabkannya?“Kita mengelar plastik sekali guna sebagai ’pakai buang’ tetapi sebenarnya tiada tempat seperti ‘buang’,” kata Jurucakap Greenpeace Maaysia Heng Kiah Chun kepada MalaysiaNow.“Apabila kita membuang sesuatu, ia akan pergi ke suatu tempat.”Sebelum ini MalaysiaNow melaporkan rata-rata rakyat negara ini menggunakan dan kemudian membuang kira-kira 17 kilogram plastik setiap tahun, sama ada dalam bentuk beg, kutleri, straw dan barang pakai buang lain, meletakkan Malaysia sebagai negara ke-5 di dunia paling teruk dalam pencemaran laut.Akan tetapi apakah “rata-rata rakyat Malaysia” mempunyai alternatif yang realistik untuk mengubah gaya hidup ini?“Individu yang membuang dengan lebih bertanggungjawab tidak akan memberi kesan di negara yang tidak mempunyai infrastruktur baik,” kata Heng.“Sekiranya tiada alternatif pengunaan semula, mengurangkan jumlah plastik sekali guna menjadi sangat mencabar bagi seseorang.”Kini, pandemik Covid-19 menjadikan kebanyakan keluarga sebagai pengguna yang segala keperluannya dari makanan ke perabot dihantar ke rumah mereka menggunakan plastik sekali guna.“Usaha secara individu untuk membebaskan diri dari plastik pakai buang tidak akan mengubah sistem pembungkusan, pengedaran dan pengurusan sisa,” kata Heng.“Ini kerana syarikat mengawal bekalan plastik sekali guna dan disebabkan itu bertanggungjawab terhadap pencemaran plastik,” katanya.“Sebahagian besar pembungkusan mereka akan berakhir di tapak pelupusan atau lautan.”Kini, pandemik Covid-19 menjadikan kebanyakan keluarga sebagai pengguna yang segala keperluannya dari makanan ke perabot dihantar ke rumah mereka menggunakan plastik sekali guna.Greenpeace Malaysia menggesa revolusi dilakukan syarikat-syarikat, kerajaan dan komuniti tempatan untuk mengakhiri budaya pakai buang dan memulakan budaya menggunakan barang yang boleh dibersihkan, dibaiki dan digunakan kembali.“Kerajaan seharusnya mengutamakan polisi untuk mengurangkan penggunaan pembungkusan plastik sekali guna dengan membangunkan alternatif yang menggunakan sistem isi semula dan guna semula dan sistem lain yang tidak bergantung kepada pakai buang,” kata Heng.Laporan Greenpeace International 2018 bertajuk “ A Crisis of Convenience” mendakwa hampir separuh sampah plastik dunia datang dari Asia.Laporan itu menyalahkan syarikat Barang Pengguna Cepat Laris (FMCG) seperti Coca Cola, Nestle, PepsiCo dan Unilever kerana mempromosikan dan mengekalkan gaya hidup pakai buang moden melalui pembungkusan produk yang direka untuk digunakan sekali dan dibuang.Heng berkata, terdapat alternatif kepada pembungkusan plastik sekali guna, yang diamalkan sesetengah kedai sisa sifar. Beliau memetik, “Kotak kadbod guna semula, kertas berbanding pembungkus gelembung, dan makanan dihantar dalam bekas guna semula.”Katanya, Pelan Hala Tuju Malaysia Ke Arah Sifar Penggunaan Plastik Sekali Guna seharusnya dijadikan permulaan positif untuk kempen mengurangkan mengurangkan sisa pencemaran plastik sekali guna di seluruh negara.“Bagaimanapun,” katanya, “kerajaan seharusnya mengawal produk FMCG melalui Extended Producer Responsibility yang menyebabkan syarikat memberikan komitmen untuk mengurangkan plastik dan melabur kepada guna semula, isi semula dan sistem penghantaran alternatif.”Ia merupakan perjalanan panjang, tetapi “rata-rata rakyat Malaysia” sekurang-kurangnya mempunyai peluang realistik untuk mengurangkan pencemaran plastik pakai buang.


150 pelajar jadi kontak rapat sekolah di Cyberjaya dipindah ke IAB

Seramai 150 pelajar tingkatan lima Sekolah Seri Puteri (SSP) Cyberjaya yang menjadi kontak rapat kepada pelajar sekolah berkenaan yang positif Covid-19 dipindahkan ke Institut Aminuddin Baki (IAB), Bandar Enstek malam ini.Menteri Kanan Pendidikan Radzi Jidin berkata ia bagi memastikan pemantauan dapat dilakukan dengan lebih dekat oleh pasukan perubatan dalam sebuah pusat kuarantin dengan setiap bilik menempatkan dua pelajar.“Sebentar tadi saya ke IAB di Bandar Enstek, Negeri Sembilan bagi meninjau persediaan pusat kuarantin ini menerima kemasukan murid yang menjadi kontak rapat kes positif Covid-19 di SSP.“Murid lain juga akan terus dipantau di sekolah dan sebarang perkembangan lanjut kita akan maklumkan kepada ibu bapa secepat mungkin, Alhamdulillah di sini (IAB) disediakan dengan baik dan selesa bagi memastikan anak-anak yang dikuarantin berada dalam keadaan kondusif,” katanya menerusi klip video yang dimuat naik ke Facebooknya malam tadi.Dalam pada itu, beliau turut berterima kasih kepada semua pihak dan agensi termasuk Angkatan Pertahanan Awam Malaysia (APM) dalam memastikan pemantauan dibuat dengan lancar dan baik termasuk sokongan dan dukungan ibu bapa.Pengarah Kesihatan Selangor Dr Sha’ari Ngadiman hari berkata Kes positif Covid-19 di Sekolah Seri Puteri di Cyberjaya kini sebanyak 139 kes melibatkan 114 pelajar, 15 guru dan 10 petugas.


Perbincangan isu arak dengan pihak terlibat masih diteruskan, kata Shahidan

Perbincangan mengenai larangan penjualan minum keras di kedai runcit, kedai serbaneka dan kedai ubat cina di ibu negara masih diteruskan untuk mencapai kata sepakat semua pihak terlibat sebelum penguatkuasaan larangan penjualannya dilaksanakan.Menteri Wilayah Persekutuan Shahidan Kassim berkata sebelum ini terdapat beberapa perjumpaan bersama pihak terlibat termasuk Teresa Kok (PH-Seputeh) untuk mendapatkan pandangan mereka mengenai Garis Panduan Lesen Minuman Keras (LMK).Beliau berkata keputusan Dewan Bandaraya Kuala Lumpur (DBKL) untuk menangguhkan pelaksanaan penguatkuasaan garis panduan itu hingga 31 Okt sebelum ini adalah bagi memberi ruang untuk perbincangan lanjut.“Perjumpaan ini belum habis lagi…kita bukan sahaja perlu fikir tentang (kepentingan) penjual, malah tentang orang yang membeli. Kerajaan Keluarga Malaysia menghormati orang Islam dan bukan Islam.“Saya tak mahu buat keputusan dengan keadaan Yang Berhormat (Kok) terbuku di hati (tidak puas hati) dan saya pun tak seronok untuk membuat keputusan,” katanya pada sesi persidangan Dewan Rakyat hari ini.Beliau menjawab soalan Kok yang bertanya adakah kementerian itu akan meneruskan perbincangan dengan semua pihak terlibat dalam isu berkenaan.Mengulas lanjut, Shahidan menjelaskan jumlah LMK yang diluluskan sebelum ini adalah mencukupi, namun penguatkuasaan undang-undang perlu dilaksanakan kerana penjualan minuman keras secara terbuka adalah tidak wajar.“Ini melibatkan (masalah) anak muda membeli minuman itu dan terdapat juga minuman yang tidak dibenarkan kementerian kesihatan dijual di mana-mana. Ini membimbangkan dan kita terpaksa adakan undang-undang untuk menyekat kemudahdapatan minuman itu,” katanya.Beliau berkata walaupun terdapat larangan jualan minuman keras di premis tertentu, masyarakat bukan Islam masih boleh mendapatkan minuman itu di lokasi yang dibenarkan seperti hotel, pub, bar dan kedai runcit yang dikhususkan untuk menjual produk itu.


MB, exco Terengganu sumbang sebulan gaji bantu Palestin

Prihatin dengan nasib rakyat Palestin yang menderita akibat kekejaman rejim Zionis Israel, barisan kepimpinan kerajaan negeri Terengganu bersetuju memotong sebulan gaji mereka untuk disalurkan ke Tabung #Aid4Palestine.Pengerusi Jawatankuasa Pembangunan Insan, Dakwah dan Penerangan Mohd Nor Hamzah berkata selain Menteri Besar Ahmad Samsuri Mokhtar, kesemua 10 exco turut berbuat demikian.“Wakil rakyat penyokong kerajaan pula menyumbang RM3,000 seorang manakala syarikat berkaitan kerajaan (GLC) milik negeri turut menyumbang dana dengan bantuan terkumpul setakat ini sebanyak RM100,000,” katanya ketika dihubungi hari ini.Mohd Nor turut menyeru rakyat Terengganu supaya terus menyumbang kepada tabung itu sebagai tanda solidariti terhadap rakyat Palestin.Sekretariat #Aid4Palestine ditubuhkan hasil kerjasama lebih 40 pertubuhan bukan kerajaan (NGO) yang bertujuan menggerakkan misi mengambil tindakan proaktif dan segera dalam membantu perjuangan rakyat Palestin yang kini ditindas rejim Zionis.Sekretariat itu turut berperanan menyelaras bantuan kewangan untuk Palestin dengan sasaran kutipan sebanyak RM1 juta.


Dr Mahathir harap kerajaan laksana majlis pemulihan yang dicadangkan Pejuang

Dr Mahathir Mohamad berkata Pejuang masih berharap agar kerajaan memperkasakan majlis pemulihan negara yang dicadangkan parti itu semasa mesyuarat khas Parlimen akan datang.Dalam satu sidang media, beliau berkata majlis tersebut akan terdiri daripada pakar-pakar kesihatan, virus, ekonomi, psikiatri, sosiologi dan lain-lain yang akan menjadi strategi keluar krisis Covid-19.Ahli Parlimen Langkawi itu juga berkata majlis itu wajar diberikan kuasa untuk mengambil langkah-langkah yang diperlukan dan tidak seharusnya dipengaruhi mana-mana parti politik.“Majlis ini tidak wajar dipengaruhi parti politik dan tindakan akan diambil oleh pakar-pakar supaya kita boleh kurangkan kes harian Covid-19,” katanya. “Itu tujuan saya adakan majlis ini.”Katanya, walaupun majlis yang dicadangkan Pejuang itu mirip Pelan Pemulihan Negara yang sedang dijalankan, katanya keadaan terkini menunjukkan pelan kerajaan sudah jelas gagal mengurangkan kes Covid-19.“Apa yang kita lihat ialah kerajaan gagal kawal penyakit, daripada ratusan kes ke ribuan kes. Ini menunjuk bahawa kerajaan sudah gagal tangani masalah.“Kami berpendapat ada cara-cara yang boleh digunakan yang kami harap boleh kita kurangkan wabak ini seperti mana kita lihat di setengah-setengah negara,” katanya.Mengulas mengenai perjumpaan beliau bersama Tengku Zafrul Aziz pada Isnin, katanya beliau menawarkan nasihat kepada menteri kewangan mengenai cara menguruskan krisis Covid-19.Zafrul yang juga menteri penyelaras PPN bertemu Mahathir bagi mendapatkan nasihat dan cadangan berikutan peningkatan kes harian.“Politik bukan keutamaan, tetapi yang nasib rakyat kita, jadi saya beritahu apa yang saya tahu.“Tak penting bagi saya yang dia daripada kerajaan,” katanya.Bagaimanapun, bekas perdana menteri itu berkata Pejuang masih belum menetapkan sama ada untuk hadir mesyuarat khas Parlimen, sambil menyatakan ia bergantung kepada keputusan speaker untuk membenarkan mereka membahaskan pelan tersebut.“Kita nak tahu sama ada kita dibenarkan untuk debat dan cadangkan dalam sidang,” katanya.“Kalau kita dibenarkan untuk mengusul cadangan kita, kita akan hadir. Jika tidak, kita akan tentukan sama ada mahu hadir atau tidak.”


Amirudin membisu, pembantu nafi dakwaan Azmin berhubung pencalonan di Gombak

Seorang pembantu Amirudin Shari menafikan menteri besar Selangor memberitahu pemimpin Bersatu, Mohamed Azmin Ali bahawa beliau dihantar untuk bertanding menentang penyandang kerusi Gombak itu adalah “untuk disembelih".
Jay Jay Denis berkata dakwaan Azmin adalah "satu lagi dalam siri penipuan beliau sejak Februari 2020".
“Azmin harus mula insaf kerana rakyat sedang menilai dan akan menolak pemimpin tidak bermaruah yang tidak mampu bercakap benar,” katanya kepada MalaysiaNow dalam satu kenyataan ringkas.
Dalam pada itu, mesej yang dihantar kepada Amirudin tidak mendapat sebarang maklum balas, walaupun teks melalui aplikasi WhatsApp menunjukkan ia sudah dihantar dan dibaca.
Semalam, Presiden PKR Anwar Ibrahim memberi isyarat kuat bahawa Amirudin, yang sering dilihat sebagai protege Azmin ketika beliau menjadi timbalan presiden parti itu, bakal bertanding di Gombak.
Bagaimanapun, awal minggu ini, Azmin yang merupakan penyandang tiga penggal kerusi Gombak itu berkata Amirudin menghubunginya bulan lalu bagi memberitahu  agenda sebenar di sebalik pencalonannya di sana.
"Dia kata, 'Aku disuruh bertanding di Gombak. Aku tau Min, ini dia nak sembelih aku di Gombak'," katanya sebuah acara Perikatan Nasional (PN) yang dianjurkan PAS di Taman Melewar, Gombak, merujuk perbualannya dengan Amirudin.


Kerajaan perlu rangka 'lemon law' untuk kenderaan baru juga

Persatuan Pengguna Pulau Pinang (CAP) mengalu-alukan pengumuman oleh Kementerian Perdagangan Dalam Negeri dan Hal Ehwal Pengguna (KPDNHEP) baru-baru ini bahawa ia sedang mengkaji usaha untuk menambah baik undang-undang berkaitan penjualan dan pembelian kenderaan terpakai.
Walau bagaimanapun, kami menggesa agar KPDNHEP untuk turut melanjutkan lemon law ini terhadap kereta baru kerana ia juga boleh menghadapi masalah.
Lemon law ialah remedi untuk pembeli produk pengguna, terutamanya kenderaan bermotor, yang berulang kali gagal memenuhi piawaian kualiti dan prestasi.
Lemon law memperkukuhkan lagi Akta Perlindungan Pengguna (CPA). Ia perlu diperkenalkan untuk menyediakan pengguna yang memegang "lemon" (elok untuk dilihat tetapi masam dan masam untuk dirasai) sebagai satu jalan penyelesaian undang-undang.
Undang-undang ini memerlukan kereta yang rosak dibaiki atau diganti. Pengguna boleh meminta pengurangan harga atau mendapat bayaran balik.
Pada masa ini negara-negara seperti Amerika Syarikat, Singapura, Korea Selatan, China, dan Filipina telah melaksanakan Lemon Law.
Lemon Law telah dimasukkan ke dalam Akta Perlindungan Pengguna (Perdagangan Adil) Singapura (CPFTA) 2004. Kita juga boleh berbuat demikian dengan CPA kita.
Ia mempertimbangkan:
· Sifat sebenar masalah itu.
· Bilangan hari kenderaan itu tidak dapat digunakan oleh pengguna bagi pembaikan masalah mekanikal yang sama.
· Bilangan usaha pembaikan yang dibuat.
· Jika pembaikan tidak dapat disiapkan dalam tempoh bilangan hari yang dinyatakan dalam akta, pengeluar bertanggungjawab untuk membeli semula kenderaan yang rosak itu.
· Lemon law merangkumi kereta terpakai juga, memperkenalkan senarai semak laporan penilaian kenderaan standard. Senarai semakan barang ini terdiri daripada pemeriksaan visual, peralatan dan ujian jalan di jalan raya secara serentak oleh kedua-dua peniaga dan pembeli untuk memastikan ketelusan.
· Ia meliputi pelbagai kecacatan daripada ciri estetika hinggalah kepada masalah berkaitan mekanikal.
Dalam kebanyakan kes, pelbagai kecacatan yang ditemui pada kereta baru menyebabkan pemilik kereta mempunyai sedikit pilihan kecuali pergi ke pusat pembaikan kereta di bengkel kereta yang sah.
Pemilik bermasalah dengan kos lebih daripada RM50,000 tidak boleh memfailkan tuntutan bagi pertukaran atau bayaran balik mereka di Tribunal Tuntutan Pengguna Malaysia (TTPM).
Mereka tidak mempunyai pilihan selain membawa syarikat kereta itu ke mahkamah, menanggung proses undang-undang yang mahal dan memakan masa. Seperti sekarang, pemilik kenderaan mungkin menghadapi:
· Bengkel yang akan menjalankan pembaikan secara percubaan dan kesilapan, membaiki satu bahagian untuk mencari masalah yang tidak dapat diselesaikan yang kemudiannya meneruskan pula pembaikan yang lain. Pusat servis ini mengambil masa sehingga tempoh jaminan tamat dan pemilik kereta kemudiannya dibiarkan membayar untuk pembaikan yang berikutnya bagi kecacatan yang sama.
· Diagnosis salah oleh jurutera dan mencari kesalahan dengan pemilik kenderaan (seperti penggunaan berlebihan bagi jarak waktu servis) untuk menolak tuntutan bagi kecacatan utama.
· Terdapat kes kenderaan terbiar di bengkel selama berbulan-bulan, sehingga enam bulan atau lebih, namun tidak dapat memberikan diagnosis, apatah lagi membaiki kenderaan.
· Pusat servis kereta yang enggan mengakui bahawa kecacatan itu tidak boleh diperbaiki dan oleh itu ia tidak perlu membayar balik atau menggantikan dengan kereta lain seperti yang dikehendaki oleh CPA.
· Kehilangan penggunaan keretanya setiap kali berada di bengkel. Oleh sebab itu, adalah penting untuk memastikan bilangan berapa kali kereta baru itu menjalani pembaikan sebelum pemilik boleh memfailkan kes di Tribunal.
· Ketidakpastian mengenai berapa lamakah kenderaan itu akan berada di pusat servis.
Kereta yang rosak bukan sahaja merugikan pengguna, ia juga tidak selamat di jalan raya dan bahaya kepada pengguna jalan raya yang lain.
Dengan Lemon law di Singapura, pengguna boleh:
· Membuat tuntutan bagi produk yang rosak (juga dikenali sebagai lemon) yang dibeli dalam tempoh 6 bulan.
· Mengharapkan penjual produk yang rosak itu untuk membaiki, menggantikan, membayar balik atau mengurangkan harga produk yang rosak itu (tertakluk kepada syarat-syarat tertentu).
· Pastikan produk yang rosak itu dibaiki dalam tempoh masa yang munasabah pada kos penjual.
· Mintalah bagi pengurangan harga semasa menyimpan produk itu atau pulangkan produk itu bagi bayaran balik jika penjual itu gagal untuk membaikinya.
CAP menggesa kerajaan supaya memperkenalkan lemon law untuk semua kenderaan tanpa mengira harga dan mencadangkan bahawa adalah munasabah bagi kereta yang rosak teruk dibaiki dalam tempoh maksimum sebulan, dan tiga percubaan untuk membaikinya adalah munasabah untuk pusat servis membaiki kerosakan yang sama sebelum Lemon Law digunakan.
Kami tidak faham kenapa lemon law hanya dicadangkan untuk kereta lama dan mengapa pembeli kereta terpakai perlu membeli jaminan lanjutan untuk kenderaan mereka? Kenderaan terpakai yang hendak dijual hendaklah diperiksa terlebih dahulu oleh Puspakom bagi memastikan ia berada dalam keadaan berjalan yang agak baik.
Kami mengulangi sekali lagi bahawa kerajaan perlu memperkenalkan lemon law untuk memastikan pengeluar dan pengedar kereta bertanggungjawab ke atas produk mereka yang rosak dan membaiki kenderaan itu dengan memuaskan seperti yang dikehendaki oleh undang-undang.
Undang-undang ini juga perlu digunakan untuk kenderaan terpakai. Bilangan kenderaan baru yang rosak yang masih dimiliki oleh rakyat Malaysia tanpa sebarang cara untuk mendapatkan bantuan undang-undang adalah membimbangkan.
Kereta lama berharga kurang daripada RM50,000 sekurang-kurangnya buat masa ini boleh mendapatkan pembelaan undang-undang daripada TTPM.
Mohideen Abdul Kader Presiden Persatuan Pengguna-Pengguna Pulau Pinang (CAP)


Gangguan bekalan air di Petaling, Hulu Langat, Kuala Langat dan Sepang

Sebanyak 309,687 akaun pengguna di wilayah Petaling, Hulu Langat, Kuala Langat dan Sepang akan mengalami gangguan bekalan air tidak berjadual ekoran operasi di dua Loji Rawatan Air (LRA) dihentikan akibat insiden pencemaran di LRA itu.Ketua Komunikasi Korporat Pengurusan Air Selangor Sdn Bhd (Air Selangor) Elina Baseri berkata dua LRA terlibat ialah LRA Sungai Semenyih dan Bukit Tampoi yang telah dihenti tugas sepenuhnya.“Henti tugas loji-loji ini akan menyebabkan 274 kawasan terjejas dan Air Selangor telah pun mengaktifkan Pelan Tindakan Kecemasan bagi menggiatkan bantuan kepada pengguna yang terjejas ekoran insiden ini,” menurutnya dalam kenyataan malam ini.Beliau berkata Air Selangor telah melaporkan insiden itu kepada Lembaga Urus Air Selangor dan tindakan mengenal pasti punca pencemaran air mentah di sepanjang Sungai Semenyih dan anak sungai di sekitar Sungai Semenyih sedang giat dijalankan.Pada masa ini, katanya, jangkaan tempoh masa pengoperasian semula loji dan pemulihan bekalan masih belum boleh dipastikan.“Air Selangor akan memaklumkan perkembangan berkaitan dengan insiden ini dari semasa ke semasa menerusi semua medium,” katanya.Bagi pengguna yang ingin mendapatkan maklumat kawasan terjejas dan kemas kini mengenai gangguan, mereka boleh merujuk aplikasi Air Selangor serta semua saluran rasmi media sosial agensi itu termasuk Facebook, Twitter, Instagram dan laman web www.airselangor.com.Antara kawasan terjejas ialah di daerah Sepang iaitu seluruh Presint 9, Presint 18, Presint 14, Presint 4, Presint 5, Presint 15 dan Presint 11.Di daerah Petaling pula, antara kawasan yang terjejas ialah Aparment Bayu, Megagaria, Taman Universiti Indah, Astro, Bandar Pinggiran Putra serta Bukit Serdang 1,3 dan 4.Di daerah Hulu Langat, antara kawasan terjejas ialah Bandar Bukit Mahkota, Bandar Puteri Bangi, Bandar Sri Putra dan Bangi Avenue.Di daerah Kuala Langat pula, kawasan terjejas termasuk Taman Langat Murni, Bandar Brooklands, Bandar Saujana Putra dan Bandar Rimbayu.


Kes sembuh lebih tinggi daripada jangkitan baru, 4,280 dilaporkan pulih

Sebanyak 4,214 kes baru Covid-19 dikesan hari ini, menjadikan angka keseluruhan penularan dalam negara berjumlah 219,173, kata Ketua Pengarah Kesihatan Dr Noor Hisham Abdullah.Katanya, sebanyak 4,280 pesakit pulih dan dibenarkan pulang, menjadikan jumlah keseluruhan angka sembuh 170,329 kes.“Selangor kekal mencatatkan kes harian tertinggi iaitu sebanyak 1,362 kes diikuti Johor 1,068 dan Kuala Lumpur 702 kes,” katanya dalam satu kenyataan.Katanya, kes aktif dengan kebolehjangkitan pula berjumlah 48,074.“Daripada jumlah itu 316 pesakit di tempatkan di Unit Rawatan Rapi termasuk 137 memerlukan bantuan alat pernafasan,” katanya.Noor Hisham memaklumkan terdapat 10 lagi kematian, menjadikan jumlah mangsa yang maut meningkat kepada 770 orang.Katanya terdapat 14 lagi kluster baru dikesan membabitkan:Tapak Bina Jalan Lagoon, Selangor (tempat kerja).Industri Puchong, Selangor (tempat kerja).Persiaran Raya, Perak (tempat kerja).Lapangan Siber, Perak (tempat kerja).Kampung Parit Masjid, Johor (tempat kerja).Tapak Bina Jalan Puchong, Kuala Lumpur (tempat kerja).Ladang Sungai Pin, Sabah (tempat kerja).Bintang Daily, Sarawak (tempat kerja).Nilam Tiga, Negeri Sembilan (tempat kerja).Jalan Empat, Kuala Lumpur (kumpulan berisiko tinggi).Jalan Tan, Kuala Lumpur (kumpulan berisiko tinggi).Sungai Purun, Selangor (kumpulan berisiko tinggi).Kampung Samin, Sabah (komuniti).Padas Damit, Sabah (komuniti).


SpaceX hantar kru ke stesen angkasa untuk Nasa

Syarikat roket Elon Musk SpaceX menghantar empat kru ke Stesen Angkasa Antarabangsa (ISS) pada awal Khamis, dengan angkasawan Rusia dan angkasawan Emiriah Arab Bersatu (UAE) menyertai dua anak kapal Nasa.
Kenderaan pelancar SpaceX, yang terdiri daripada roket Falcon 9 dengan kapsul Crew Dragon yang dikendalikan secara sendiri dipanggil Endeavour, berlepas pada 12.34 pagi waktu tempatan dari Pusat Angkasa Kennedy di Cape Canaveral, Florida.
Siaran langsung dari web Nasa menunjukkan kapal angkasa setinggi 25 tingkat itu berangkat dari menara pelancaran sambil sembilan enjinnya mengeluarkan wap yang berkepul-kepul bersama bola api merah yang menerangi langit awal pagi.
Pelancaran itu dibuat selepas 72 jam ia ditangguhkan di saat akhir pada Isnin berikutan masalah teknikal pada aliran cecair pencucuh yang digunakan untuk membantu menghidupkan enjin kapal angkasa.
Kira-kira sembilan minit selepas pelancaran pada Khamis, bahagian atas roket itu menghantar Crew Dragon ke orbit ketika ia menembusi angkasa dengan kelajuan 20 kali ganda berbanding kelajuan bunyi. Sementara itu, penggalak Falcon peringkat bawah yang boleh diguna semula, terbang sendiri kembali ke Bumi dan mendarat dengan selamat di atas kapal pemulihan, yang digelar "Just Read the Instructions," di Atlantik.
Sejurus selepas kapsul itu mencapai orbit, seorang pengurus kawalan misi SpaceX kedengaran berseloroh melalui radio kepada kru: "Jika anda menikmati perjalanan anda, sila jangan lupa untuk memberi kami lima bintang."
Komander anak kapal, angkasawan Nasa Stephen Bowen, membalas melalui radio, "Kami ingin mengucapkan terima kasih atas perjalanan hebat ke orbit hari ini."
Perjalanan mengambil masa hampir 25 jam dengan pendaratan dijangka kira-kira pukul 1.15 pagi waktu tempatan pada Jumaat.
Misi sains selama enam bulan kru tersebut merangkumi kira-kira 200 eksperimen dan demonstrasi teknologi, daripada penyelidikan mengenai pertumbuhan sel manusia di angkasa hingga mengawal bahan mudah terbakar dalam mikrograviti.


Ahmad Maslan batal calonkan diri sebagai timbalan speaker

Ahli Parlimen Pontian Ahmad Maslan hari ini menarik diri daripada pencalonan sebagai timbalan speaker, lapor Bernama hari ini selepas beberapa jam Perikatan Nasional (PN) berkata ia tidak setuju sebarang pindaan Perlembagaan bagi menambah jawatan tersebut di Dewan Rakyat.MalaysiaNow sebelum ini melaporkan beberapa pimpinan Umno yang bersekutu dengan Najib Razak sedang berusaha mencalonkan Ahmad menduduki jawatan timbalan speaker bagi menggantikan Azalina Othman Said yang meletak jawatan tersebut pada Ogos.Ahmad sendiri berkata beliau bersetuju untuk pencalonan tersebut disokong Ahli Parlimen Padang Rengas Nazri Aziz yang mengatakan ahli Parlimen Pontian akan menjadi calon blok kerajaan bagi menduduki jawatan timbalan speaker di Dewan Rakyat.Namun kebimbangan turut disuarakan mengenai peluangnya dalam mengumpul sokongan ahli Parlimen kerajaan terutama dari PN.Sebelum ini, Pengerusi PN Muhyiddin Yassin dengan jelas berkata gabungan tersebut tidak akan menyokong individu yang berdepan pertuduhan jenayah bagi sebarang jawatan pentadbiran kerajaan.Walaupun baru-baru ini Ahmad dibebaskan daripada pertuduhan pengubahan wang, MalaysiaNow melaporkan awal bulan ini enam parti dalam PN memutuskan untuk tidak menyokong rancangan Umno untuk mencalonkan beliau bagi jawatan tersebut.


Juruterbang TUDM maut, seorang cedera dalam nahas pesawat Hawk

Seorang juruterbang Tentera Udara Diraja Malaysia (TUDM) maut sementara seorang lagi cedera dalam nahas pesawat Hawk 108 di kawasan landasan Pangkalan Udara Butterwoth, Pulau Pinang, malam semalam (16 November).Markas Tentera Udara dalam satu kenyataan berkata Mohamad Affendi Bustamy meninggal dunia dalam nahas itu sementara Mohd Fareez Omar yang cedera berada dalam keadaan stabil dan kini menerima rawatan di Hospital Seberang Jaya, Pulau Pinang.TUDM berkata nahas di Pangkalan Udara Butterworth, itu berlaku kira-kira 10.07 malam  pada Selasa ketika kedua-dua juruterbang itu sedang menjalani latihan penerbangan malam.“Kedua-dua juruterbang telah berkahwin dan keluarga telah dimaklumkan mengenai insiden tersebut dan TUDM akan memastikan urusan kebajikan keluarga mangsa diutamakan.Semua pihak diminta agar tidak menyebarkan sebarang spekulasi atau sebarang berita yang tidak sahih. TUDM akan menubuhkan lembaga siasatan insiden ini,” menurut kenyataan itu yang dikeluarkan tengah malam tadi.Susulan itu, Menteri Kanan Pertahanan Hishammuddin Hussein mengarahkan TUDM menjalankan siasatan terperinci susulan insiden dan menyiasat punca kejadian membabitkan pesawat pejuang Hawk 108 yang berlaku malam tadi.Beliau berkata insiden intu dimaklumkan kepadanya oleh Panglima TUDM Ackbal Abdul Samad menerusi panggilan telefon.“Takziah kepada keluarga anggota TUDM yang maut dan cedera…amat sedih dan dukacita terima berita ini. Saya difahamkan anggota yang cedera telah dibawa untuk rawatan segera,” kongsi beliau menerusi ciapan Twitter, tengah malam ini.Beliau berkata kementerian pertahanan telah diarahkan untuk menyalurkan keperluan kepada kedua-dua anggota yang terbabit dalam insiden itu.


Kerajaan mohon lucut hak wang, kereta dan hartanah bekas pengarah 1MDB

Kerajaan Malaysia memohon untuk melucut hak wang tunai berjumlah RM156,500, sebuah kereta dan juga hartanah daripada bekas pengarah eksekutif 1Malaysia Development Berhad (1MDB), Casey Tang Keng Chee.
Wang tunai berjumlah RM156,500 itu terdiri daripada baki akaun simpanan dan semasa Casey Tang di empat bank iaitu RM89,300 di Maybank Islamic Berhad; RM13,000 di CIMB Bank Berhad; RM600 di RHB Bank Berhad; dan RM53,600 di AmBank Berhad.
Kenderaan itu pula ialah Subaru XV2.01 yang dirampas pada Januari 2021, dan kerajaan juga sedang berusaha untuk merampas sebuah banglo di Bandar Kinrara dan sebuah lot kedai di Bandar Puchong Jaya.
Kerajaan memfailkan saman pelucutan hak terhadap Casey Tang pada November 2021, mengikut Subseksyen 61(2) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001.
Casey Tang disenaraikan sebagai orang dikehendaki oleh pihak berkuasa Malaysia dan lokasinya ketika ini tidak diketahui.
Notis dalam warta itu dikeluarkan pada 1 Ogos lepas, yang mempelawa mana-mana pihak ketiga untuk hadir sendiri atau diwakili peguam bagi mencabar tindakan pelucutan hak sebelum perbicaraan.
Ini bagi membolehkan pihak ketiga mengemukakan tunjuk sebab mengapa harta itu tidak boleh dilucut hak oleh kerajaan.
Apabila perkara itu dikemukakan untuk pengurusan kes di hadapan hakim Mahkamah Tinggi Collin Lawrence Sequerah hari ini, timbalan pendakwa raya Noor Zalizan Lazarous memaklumkan kepada mahkamah bahawa responden (Casey Tang) tidak diwakili.
Pada ketika ini peguam Muhamad Al-Muazzim Azmi Amin berdiri dan berkata bahawa anak guamnya iaitu, Maybank Islamic, sedang berusaha untuk menuntut sebahagian daripada aset yang disasarkan.
Mahkamah kemudian menetapkan 12 Oktober ini untuk sebutan seterusnya.


Jepun rancang beli 500 peluru berpandu Tomahawk AS

Jepun merancang membeli sehingga 500 peluru berpandu Tomahawk AS sehingga tahun fiskal 2027 bagi meningkatkan keupayaan serangan balas negara, lapor Sputnik.
Pada Rabu akhbar Jepun Yomiuri Shimbun memetik sumber kerajaan bahawa Tokyo sedang mengubah suai peluru berpandu permukaan ke kapal Jenis 12 untuk mengukuhkan keupayaan serangan balasnya dalam program pembangunan peluru berpandu tindak balas, yang akan membolehkan tentera Jepun mencapai sasaran di luar jangkauan pertahanan musuh, kata laporan itu.
Peluru berpandu baru itu akan dibangunkan di bawah program peluru berpandu tindak balas sebagai pengganti sistem pertahanan peluru berpandu balistik darat AS Aegis Ashore, yang dihentikan penggunaannya oleh Jepun pada 2020 ekoran risiko serpihan peringkat atas jatuh di kawasan kediaman.
Pada Isnin Kementerian Pertahanan Jepun dilaporkan sedang menimbang untuk melengkapkan kapal selamnya dengan peluru berpandu jarak jauh untuk meningkatkan kapasiti serangan balas.
Kapal selam yang digunakan oleh Pasukan Pertahanan Diri Maritim Jepun tidak mudah dikesan dan jika dilengkapi peluru berpandu Jenis 12 yang diubah suai, mereka akan dapat membuat serangan ke atas pangkalan musuh dari luar jangkauan pertahanan mereka.


Sivakumar sahkan 5 pegawainya dipecat

Menteri Sumber Manusia V Sivakumar hari ini mengesahkan lima pegawainya telah ditamatkan perkhidmatan.
Sivakumar berkata tindakan tersebut bagi memastikan kementerian itu dapat berfungsi dengan lancar dan baik.
“(Pemecatan) itu memang ada kerana nak pastikan bahawa kementerian dapat berfungsi dengan lancar dan baik,” katanya kepada pemberita selepas merasmikan Persidangan Kemuncak Bagi Keselamatan dan Kesihatan Pekerjaan Bersama Syarikat-syarikat Berkaitan Kerajaan (GLC OSH Summit) 2023, di Bangi hari ini.
Beliau berkata demikian ketika ditanya mengenai laporan media sebelum ini yang mendakwa lima pegawainya dipecat serta-merta susulan penahanan beberapa orang pegawai kanannya oleh Suruhanjaya Pencegahan Rasuah Malaysia (SPRM) dipercayai berkaitan isu pengambilan pekerja asing, April lepas.
Dalam perkembangan lain, Sivakumar berkata sejumlah 21,534 kes kecederaan pekerjaan direkodkan di negara ini pada 2021 iaitu menurun 34 peratus berbanding tahun sebelumnya.
Katanya daripada jumlah tersebut, sebanyak 301 kes melibatkan kematian.
Menurutnya penurunan kadar kecederaan pekerjaan itu disebabkan peningkatan kesedaran pelbagai pihak berpentingan mengenai keperluan pengurusan keselamatan dan kesihatan pekerjaan (KKP) yang baik.
Mengenai GLC OSH Summit, Sivakumar berkata ia merupakan kali pertama dianjurkan bersama syarikat berkaitan kerajaan sekali gus menandakan keseriusan dan keprihatinan kerajaan dalam memastikan tenaga kerja sentiasa dalam keadaan selamat serta kesihatan mereka terjaga.


Kes jangkitan sporadik di Sabah meningkat

Kes jangkitan sporadik Covid-19 di Sabah terus meningkat kepada 71.18% daripada keseluruhan 2,717 kes positif baru yang dicatatkan semalam, kata Menteri Kerajaan Tempatan dan Perumahan Sabah Masidi Manjun.Jurucakap Covid-19 Sabah itu berkata peratusan kes bergejala melalui jangkitan sporadik adalah yang tertinggi pernah direkodkan di negeri tersebut setakat ini.“Sebanyak 23 daripada 27 daerah di Sabah turut memperlihat trend sama dengan kes sporadik adalah kes terbanyak di daerah-daerah berkenaan. “Atas sebab itulah kita selalu menggesa rakyat Sabah agar mematuhi semua prosedur operasi standard sepanjang masa sebagai benteng perlindungan daripada ancaman jangkitan virus Covid-19,” menurutnya dalam kenyataan malam tadi.Masidi berkata jumlah kumulatif kes positif baru Covid-19 di Sabah meningkat kepada 346,665 semalam dengan tujuh kematian dilaporkan masing-masing dua kes di Kota Belud dan Tenom manakala satu kes di Kota Kinabalu, Kinabatangan serta Sipitang.Beliau berkata seramai 3,985 pesakit Covid-19 di Sabah dilaporkan sembuh dan dibenarkan keluar dari hospital serta pusat kuarantin dan rawatan berisiko rendah menjadikan jumlah kumulatif pesakit yang pulih ialah 301,911 orang manakala 1,543 pesakit sedang menerima rawatan.


Rentas negeri dibenarkan bagi individu lengkap vaksinasi mulai 11 Oktober

Perdana Menteri Ismail Sabri Yaakob hari ini mengumumkan perjalanan rentas negeri akan dibenarkan mulai esok.Dalam sidang media yang disiarkan siaran langsung hari ini, beliau berkata mereka yang sudah lengkap divaksinasi tidak lagi memerlukan kebenaran daripada polis untuk melakukan perjalanan rentas negeri.Bagaimanapun, kebenaran tersebut tidak terpakai kepada penduduk yang berada dalam kawasan perintah kawalan pergerakan diperketatkan (PKPD).Ismail turut menggesa orang ramai untuk tidak bersikap sambil lewa terhadap kelonggaran yang diberikan ketika ini.“Jika hal ini diambil mudah, tidak mustahil penularan wabak Covid-19 ini akan kembali meningkat.“Anda kini adalah barisan hadapan yang akan melindungi keluarga dan komuniti daripada jangkitan virus Covid-19,” katanya.Beliau berkata mereka yang mahu pulang ke kampung halaman bagi bertemu dengan ahli keluarga disaran untuk melakukan ujian Covid-19 kendiri sebelum memulakan perjalanan.“Bagi mereka yang bergejala seperti demam, batuk, selsema dan sesak nafas, saya nasihatkan anda tangguhkanlah dahulu perjalanan,” katanya.Ismail juga berkata tiada lagi sekatan jalan raya untuk memantau perjalanan rentas negeri seperti sebelum ini namun SJR tetap dijalankan bagi memastikan keselamatan.“Pemeriksaan secara rawak akan tetap dilaksanakan oleh pihak berkuasa di bawah Akta Pencegahan dan Pengawalan Penyakit Berjangkit 1988 (Akta 342).”Dalam pada itu, Ismail turut berkata kerajaan juga bersetuju untuk membenarkan warga Malaysia yang lengkap vaksinasi untuk melakukan perjalanan ke luar negara tanpa perlu memohon permit keluar masuk melalui sistemm MyTravelPass jabatan imigresen.Bagaimanapun, mereka yang melakukan perjalanan perlu menjalani kuarantin wajib ketika kembali ke Malaysia.


21.4% kanak-kanak lengkap divaksinasi, 42.3% terima dos pertama

Sebanyak 761,309 atau 21.4% kanak-kanak berumur lima hingga 11 tahun telah melengkapkan vaksinasi di bawah Program Imunisasi Covid-19 Kebangsaan Kanak-Kanak (PICKids) setakat semalam.Berdasarkan laman web CovidNow, sebanyak 1,504,066 kanak-kanak dalam kumpulan sama atau 42.3% telah menerima sekurang-kurangnya satu dos vaksin.Bagi remaja berumur 12 hingga 17 tahun, sebanyak 2,889,620 individu atau 92.9% telah lengkap vaksinasi manakala 2,988,492 atau 96.1% menerima sekurang-kurangnya satu dos vaksin.Sejumlah 16,020,386 individu dewasa atau 68.1% telah menerima dos penggalak manakala 22,965,472 atau 97.6% melengkapkan kedua-dua dos vaksin dan 23,242,030 atau 98.8% menerima sekurang-kurangnya satu dos vaksin.Sebanyak 34,376 dos vaksin Covid-19 harian diberikan semalam melibatkan 6,906 dos pertama, 22,782 dos kedua dan 4,688 dos penggalak, menjadikan jumlah kumulatif pemberian vaksin menerusi Program Imunisasi Covid-19 Kebangsaan (PICK) sebanyak 70,158,087.Sementara itu, menurut portal GitHub KKM, 13 kematian akibat Covid-19 dilaporkan semalam dengan Selangor dan Kuala Lumpur masing-masing mencatatkan angka tertinggi iaitu tiga kes, diikuti Kedah dan Perak masing-masing dengan dua kes manakala satu kes masing-masing di Melaka, Pahang dan Pulau Pinang.


3 budak hitam

Tahun 1987 aku diterima masuk ke Brixton College di London. Brixton di wilayah selatan London ialah daerah majoriti penduduk berkulit hitam berasal dari Jamaica.Di Brixton aku kembali menjadi mahasiswa. Aku gagal untuk diterima masuk ke sekolah filem INSAS di Brussels. Penulisan bahasa Perancis aku berada pada tahap amat rendah.Mustahil aku boleh menulis esei tentang filem Jean-Luc Godard atau menghuraikan teori seks Jacques Lacan. Aku hanya boleh bertutur saperti “petit-negre” maknanya bercakap menggunakan “pidgin French”.Di Brixton College bahasa tidak menjadi masalah. Aku diterima sebagai pelajar luar negara.Ketika ini aku memakai pasport perjalanan yang dikeluarkan kerajaan Belgium atas Perjanjian Pertubuhan Bangsa-Bangsa Bersatu (PBB) 1951.Aku boleh pergi ke mana sahaja dalam dunia ini kecuali Malaysia.Sebagai penduduk tetap Belgium, negara Kesatuan Eropah (EU), aku hanya perlu membayar yuran belajar 800 pound setahun.Pelajar dari negara bukan EU seperti Malaysia mungkin dikenakan tujuh atau lapan ribu pound setahun. Mahal.Memang mahal belajar di bawah dasar Parti Konservatif Magaret Thatcher. Secara rasmi aku masih lagi berdaftar dan memiliki alamat di Wavre.Warga Belgium wajib mendaftar di Commune untuk mendapatkan Carte Indentite Commune. Dengan Carte ini aku mendapat pasport perjalanan.Kami tidak ramai dalam satu kelas. Hanya 14 pelajar.Kami belajar asas seni selama satu tahun sebagai persediaan untuk masuk ke sekolah filem. Tiga pelajar dari luar negara: Edan dari Kenya, Lorena dari Itali dan aku dari Malaysia.Ketua Jabatan Dr Roberta. Awalnya aku tak faham bagaimana lulusan matematik Universiti Oxford boleh menjadi ketua jabatan seni.Aku boleh pergi ke mana sahaja dalam dunia ini kecuali Malaysia. Sebagai penduduk tetap Belgium, negara Kesatuan Eropah (EU), aku hanya perlu membayar yuran belajar 800 pound setahun.Kemudian aku difahamkan ketika di Oxford Roberta terlibat bersama Laura Mulvey dan Peter Wollen, dua sosok pembuat filem avant-garde yang tersohor.Pasangan suami isteri ini membuat beberapa buah filem saperti Riddles of The Sphinx (1977).Laura Mulvey seorang feminis menghadiahkan kepada dunia teori Male Gaze – pandangan jantan yang terus menjadi rujukan hingga ke hari ini.Di Belgium ketika belajar aku mendapat duit bulanan daripada Commune Wavre.Kini di London aku tanpa sokongan dana. Aku pelajar dari luar negara. Hakikatnya aku wajib mencari kerja.Dana aku sudah merosot. Lalu aku menjual diri kepada kawan-kawan dalam kelas.Aku perlu kerja. Muncul Pauline anak gadis kulit hitam warga Brixton datang menyambut.“Isham.. are you sure?” Apakah bersedia bekerja apa sahaja?”“Yes. I’m skint. Aku dah pokai”. Aku menggunakan “skint” bahasa jalanan anak muda di Brixton.Melalui Pauline aku memulakan kerja pertama aku di London. Aku bekerja di pejabat EMI di Charing Cross Road di sebelah Soho daerah lampu merah London. EMI ialah syarikat perakam dan penerbit muzik.“Wah hebat kau Isham… kerja di EMI.. mesti selalu jumpa rock star.” Ini sembang kawan Malaysia bila mereka mendengar aku bekerja di EMI.Memang betul. Di pintu utama pejabat ada lubang surat. Banyak “demo tape” yang dihantar oleh sosok-sosok yang berniat menjadi “pop star”.Tugas aku hanyalah mengambil demo tape ini dan masukkan ke dalam bekas yang disediakan.Rutin aku senang. Dari Brixton naik kereta api bawah tanah (tube) berhenti di Oxford Street.Menapak ke banguan EMI. Pauline datang dengan basikal. Pintu pejabat sudah dibuka. Tugas asas aku bermula di basement – di bilik bawah tanah. Bilik menyimpan barang dan tandas.Aku bekerja sebagai tukang sapu dan tukang cuci. Tugas aku dan Pauline ialah memastikan semua bakul sampah kosong, lantai disapu dan tandas “tip-top”.Esok pagi pejabat wajib dilihat bersih dan berseri. Aku kerja pada Isnin, Rabu dan Jumaat. Dibayar 20 pound seminggu.Tambang tube dan belanja harian selamat. Waktu beredar. Aku amat selesa dengan rutin aku. Tiba-tiba di hari baik, bulan baik, Pauline meledakkan berita.Petang Krismas menjadi hari terakhir aku menyapu di EMI. Lepas Krismas aku berhenti daripada menjadi tukang sapu. Pauline terus bekerja. Cisss!!!!Dalam tube, pulang ke rumah aku terfikir. Kalau aku pegawai bank, atau kerani pejabat yang dibuang kerja pasti aku rasa tak banyak masalah kerana CV aku masih cantik.Aku boleh melamar kerja lain. Tapi aku dibuang kerja sebagai tukang sapu – “the lowest of the low”. Apa lagi ada di bawah tukang sapu. Aduh!Menapak pulang aku terseyum sambil membetulkan diri. Sikap positif muncul: Dari basement aku jatuh. Bila aku bangun setiap tangga aku jejak semuanya naik ke atas.Falsafah hidup aku ini sebenarnya lahir daripada pengalaman aku ketika tidur dalam lokap dan penjara di Bombay, India.Selepas tidur dua minggu di lokap balai polis Bombay semua tempat tidur dalam dunia ini untuk aku adalah lumayan.Selesai cuti tahun baru sekolah dibuka. Duit dalam saku makin kurang.Lalu aku berbincang dengan Toni kawan sekelas. Toni anak muda berasal dari Jamaica tinggal di Kennington tak jauh dari Brixton.Toni tidak memiliki banyak masalah keewangan. Dia warga Britain. Toni mendapat dana untuk belajar.Aku membuat rancangan. Jika Toni bersetuju dengan projek aku ini maka masalah kewangan aku beres.Aku mengayat Toni tentang pengalaman aku mundar-mandir di Soho dan daerah West End setiap hari ketika bekerja di EMI.Aku yakinkan Toni bahawa aku hampir lancar dengan semua lorong di daerah lampu merah ini. Sesudah bersurah panjang aku membuat cadangan kepada Toni.“Let’s do it.” Aku mengajak Toni.“Do what Isham?”“We work as gigolo around Soho…social escort …..you are young…kita masih muda pasti ramai makcik ranggi yang suka kita jadi gigolo di Soho …orang boleh buat … kita pun boleh buat.”“Isham… you’re a mad Malaysian.” Toni menolak cadangan aku serta-merta.Tapi aku terus mengayat Toni petang itu. Aku buka cerita aku di Karachi, Pakistan. Aku buka cerita aku di Brussels. Aku buka cerita Paris. Akhirnya Toni bersetuju.Sabtu petang esoknya kami berdua di Leicester Square – pusat dunia hiburan kota London.Kami mahu dilihat ranggi macam anak muda Londoner yang lain. Cuaca musim sejuk. Aku memakai cara Perancis yang aku pungut di Belgium.Beret di kepala. Scarf di leher. Toni agak sasa dengan jaket kulit coklat. Kami bersedia untuk menjual diri.Kami menapak ke arah Cafe de Paris tak jauh dari Leicester Square.Seorang macik menyeberang jalan di depan kami. Makcik 40-an ini tersenyum memandang dua lelaki hitam ranggi, kacak dan bergaya. Wow. Darah aku menyirap. Aku pandang pada Toni dan berkata.“Sell yor smile… juallah senyum kamu.”Kami mempercepatkan jalan untuk hampir sebaris dengan makcik ini. Daripada pakaian aku lihat makcik ini bukan Londoner. Pasti pelancong.Kalau dari Sweden lagi molek. Mereka tak pernah merasa nikmat orang hitam.Aku menjual senyum. Makcik ini tak ambil pot. Dia terus berjalan masuk ke Cafe de Paris.Kami mengekor sama. Mata aku memerhati sekeliling. Aku perhatikan wilayah ini tempat orang kaya bercanda-canda. Toni datang merapati aku dan berbisik.“Isham.. let get out… too expensive.” Mari keluar tempat ini telalu mahal.“The fucking coffee is five pounds”.Toni menjerit di pintu cafe. Aku ketawa. Toni mengintai menu cafe ini. Baru aku sedar nak jadi gigolo wajib ada modal. Tanpa modal projek aku gagal. Aku tak putus asa.Di sekolah aku bercerita tentang projek gigolo kepada Edan.Siswa dari Nairobi ini tidak ketawa dan tidak memberi apa-apa komen. Kemudian Edan mencadangkan agar kami melamar kerja di Burger King. Edan berjanji akan mengatur.“Jangan beritahu kamu nak masuk kolej atau universiti. Jangan mengaku kamu ada apa apa kelulusan. Buat bodoh. Buat bangang. Lagi bangang lagi besar peluang untuk berkerja di Burger King.” Edan memberi kuliah kerana sebelum ini dia pernah bekerja di Burger King.Seperti yang dijanjikan “tiga budak hitam” akan ditemu bual oleh pengurus orang putih Burger King di Victoria Station.Mamat pengurus ini agak gemuk. Tiga budak hitam hanya duduk menunggu.“Do you know our burger is the best in London?” Mamat in memulakan ceramah. Tiga budak hitam buat bodoh. Kemudian dia berceloteh tentang tugas pekerja di Burger King. Tiga budak hitam mendengar dengan bodoh.“There are lot of perks and bright future here. Ada masa depan yang cerah jika kamu bekerja dengan Burger King”. Aku yang bodoh tak boleh tahan lagi. Aku terbarai ketawa.“Yes.. yes… that’s what we wanted. Inilah kerja yang kami cari. Masa depan yang kami cari”. Aku bersuara cepat. Nasib baik aku pandai jadi bodoh.Si pengurus ini mengeluarkan beberapa keping kertas. Kami mengisi biodata kami. Pengurus melihat.“All from Brixton. We have loads of black working with us. Great future for them. Ramai orang hitam kerja dengan kami. Masa depan yang terjamin”.“Now the written test. In half an hour. Mula sekarang! Ujian menulis bermula sekarang”. Pengurus memberi kertas peperiksaan.Rajah tiga segi masukkan ke mana? Ke rajah bulat atau ke rajah panjang. Kenal atau tak kenal mana kuda? Mana kambing? Mana gajah? Ini binatang apa? Ini bulat atau panjang. Ini empat segi atau lapan segi. Mana lelaki? Mana perempuan?Tiga rajah panjang, pilih yang mana lebih panjang.Aduh! 30 minit menjawab ujian yang maha berat. Aku berpeluh sejuk. Aku rasa inilah jenis ujian yang dilalui oleh Roberta, Laura Mulvey dan Peter Wollen semasa mereka nak melamar masuk ke Universiti Oxford. Kah kah kah!“We will call you. Nanti kami akan hubungi”.Kami pun angkat punggung. Dari Victoria Station kami menapak tiga batu untuk pulang ke Brixton.Dua minggu menunggu. Tiada panggilan. Gagal lagi.Biasanya habis kelas jika ada masa dua tiga orang kawan akan duduk berlabun di Jacaranda Cafe di sebelah Pasar Brixton. Harga kopi dan teh di sini lebih demokratik daripada harga di Cafe de Paris.Aku dan Edan sedang berlabun tentang pasaran kopi mentah.Edan mengatakan kopi terbaik dalam dunia datang dari Kenya. Aku menambah cerita bagaimana budaya cafe ini bermula di Baghdad.Arab yang memulakan duduk dalam kedai kopi. Kemudian budaya ini “dirembat” oleh orang Perancis.“The French gentrified the cafes. I’ve sat in the oldest cafe the world. Al-Rasheed Street in Baghdad. Kedai kopi paling tua dalam dunia.. hampir dua ratus tahun”.“Like our cafe here in Brixton?” Edan bertanya apakah kedai kopi di Baghdad sama macam kedai kopi di Brixton.Aku menggeleng kepala. “Brixton is better.. here there are babes in cafes”.Aku teringat cafe Hassan Ajami di Jalan Al-Rasheed di Baghdad. Jantan, jantan, jantan.Di luar aku nampak Toni datang ke arah Jacaranda. Aku menggamit mengajak dia masuk. Toni masuk, duduk dan terus membuka mulut.“Ada kerja untuk kita”. Toni memulakan surah. Aku memasang telinga. Ini berita baik.“A bit risky but not that risky”. Kerja apa ini? Ada risiko tapi bukan berisiko.Apakah Toni bercadang kita memulakan perniagaan “hashish”? Aku tahu ini perniagaan monopoli “Bumiputera Brixton”.“Kerja apa ni? Ada risiko? Bayar berapa?” Aku yang dah pokai terus mengasak. Pada hemat aku jika kerja ada risiko pasti bayaran lumayan.Kami keluar dari Jacaranda dan menapak menuju ke arah Balai Polis Brixton.Toni membawa kami ke sebelah belakang balai. Ada pejabat kecil. Di belakang pintu gelas ada seorang Bobby – nama manja untuk polis metropolitan kota London.Sebelum pintu dibuka aku bertanya lagi. “Toni are you sure no risk? What if they think we are stool pigeon?”“Isham. Easy money”. Toni menerangkan kerja yang akan kami lakukan.Bukan jual maklumat atau jadi “mata-mata” kepada polis di Brixton tapi ambil bahagian dalam kawad cam. Sekali berdiri untuk kawad cam kami akan dibayar 15 pound.“Berdiri tak sampai 15 minit. Kita masuk pintu belakang dan keluar pintu belakang”.Toni memberi penjelasan untuk mententeramkan aku. Aku rasa cuak juga jika dianggap tali barut polis.“Ok dengan aku”. Edan bersetuju. Aku tidak membantah. Toni membuka pintu kami masuk.Bobby memandang satu persatu muka tiga budak hitam yang datang melamar kerja.“You and you okay. But are you Chinese with a beard?” Bobby memilih Toni dan Edan. Aku ditolak kerana aku tak cukup hitam dan berjanggut. Tak sesuai untuk kawad cam di Brixton.“Cilako”. Aku menyumpah dalam loghat Negeri Sembilan.Kerja kawad cam ini pun aku ditolak. Apa punya sial. Apa punya nasib. Bobby mendengar rungutan aku dan terus bertanya.“What did you say?”“C’est la vie in my language. I’m not Chinese. I’m Malaysian”. Dengan pantas aku menyelamatkan keadaan dengan harapan dua budak hitam kawan aku yang berjaya akan selalu dipanggil ke balai.Seorang lagi budak hitam pulang gagal.Epilog:Mencari kerja wajib ada modal. Untuk berjaya pastikan memiliki “qualification dan kulitfication” yang tepat.


Kelantan siap siaga laksana ujian saringan cacar monyet di pintu sempadan

Jabatan Kesihatan Kelantan (JKNK) bersiap siaga untuk melakukan ujian saringan kesihatan di pintu sempadan negara terutama kepada pengembara yang mempunyai gejala penyakit cacar monyet.
Pengarahnya, Dr Zaini Hussin berkata walaupun negara ini belum mengesan penyakit tersebut tetapi langkah awal ini perlu dilakukan segera susulan peningkatan kes cacar monyet di negara jiran, Thailand.
"Semua klinik kerajaan dan swasta perlu melaporkan segera kepada JKNK sekiranya terdapat kes cacar monyet di kawasan mereka supaya pencegahan awal dapat dilakukan.
"Dari segi maklumat yang kita peroleh setakat ini, kes yang dilaporkan di Thailand bukan berlaku di wilayah yang bersempadan dengan negara sebaliknya ia membabitkan kawasan di utara Thailand dan Bangkok," katanya kepada pemberita selepas merasmikan Program Semarak Jalur Gemilang sempena Sambutan Bulan Kebangsaan dan Hari Malaysia di pekarangan Wisma Persekutuan, di Kota Bharu hari ini.
Media sebelum ini melaporkan kerajaan Thailand mengeluarkan amaran cacar monyet peringkat kebangsaan selepas mesyuarat tergempar agensi kesihatan dan menteri kesihatan awam pada 28 Julai lepas.
Setakat ini, sebanyak lima kes cacar monyet disahkan di Thailand dengan kes terbaru membabitkan seorang wanita berusia 25 tahun.
Dalam perkembangan lain, Dr Zaini berkata kes jangkitan penyakit seperti influenza (ILI) di Kelantan telah menunjukkan penurunan berbanding dua bulan lepas.
"Tiada lagi masalah kekurangan katil di hospital malah kes membabitkan ILI dapat ditangani dengan baik oleh kakitangan Kementerian Kesihatan yang bertugas," katanya.